Emyaka 26 beddu – CBS FM radio ya Ssaabasajja ekyaseyeeya ku mayengo g’empuliziganga – CBS FM\nEmyaka 26 beddu – CBS FM radio ya Ssaabasajja ekyaseyeeya ku mayengo g’empuliziganga\nEmyaka 26 beddu nga radio ya Ssaabasajja Kabaka CBS FM (Central Broadcasting Services) eyuguumya empewo z’ebyempuliziganya mu Uganda.\nLeero ennaku z’omwezi ziri 22 June,2022.\nBwerwali bweruti nga 22 June,1996 eddoboozi lya CBS FM ku mukutu ogwa 88.8 neritandika okuwuluguma.\nSsaabasajja Kabaka neera yasiima naatandikawo omukutu ogw’okubiri ogwa 89.2 CBS Emmanduso radio y’abavubuka ab’omulembe Omutebi .\nCBS ebisinga okujoogerwako kwekuba nti ekoze omulimu munene okutuukiriza ekiruubirwa ekyagyitandisawo, ng’etandikira ku ky’okuba eddoboozi ly’abantu eryettanirwa emirembe gyonna.\nSsaako okutuukiriza ebigendererwa okuli okutuussa obubaka bw’obwakabaka bwa Buganda eri abantu bonna ,okutumbula embeera z’abantu ba Buganda nga etambulira mu nnono ,obwensimbu, obuyiiya ,empereza ey’omutindo,obwerufu,obumu n’obukozi.\nSsabasajja Kabaka Ronald Muwenda Mutebi II,emirundi mingi azze yebazza radio ye olw’okutuusa obubaka eri abantu be omuli okutumbula eby’obulamu,eby’obulimi,obutonde bwensi,n’enkulakulana nnyingi zeyettanidde.\nOmuli okutuusa eddoboozi ly’Omutanda eri abantu be okulwanyisa mukenenya, sickle cell,Fistula n’endala.\nKatikkiro wa Buganda Charles Peter Mayiga,agamba nti naye mu myaka 9 gyamazze ng’akutte Ddamula, CBS FM emukoledde omulimu munene nnyo okutuusa amawulire agaffa embuga eri abantu ba Ssemunywa.\nKatikkiro anokoddeyo enkola ya Mmwanyi terimba gy’agambye nti erina esuubi ddene okukyusa obulamu bw’abantu mu byenfuna, ate n’okulima emmere emala.\nAkulira enzirukanya y’emirimu ku CBS era nga y’omu ku bakozi abaasookera ddala nga radio ya CBS etandika Omuk Robert Kasozi,agambye nti ng’ogyeko okutuusa amawulire eri Obuganda, Uganda ne nsi yonna okutwaliza awamu CBS erina ebintu ebiwerako ebitali byakumpewo byekoze.\nAnokoddeyo okukulakulanya abantu nga eyita mu nteekateeka za CBS –PEWOSA abantu nebayiga okufissa ku sente zebafuna, nebaterekako ate nga bwebewola okwetandikirawo business.\nOmuk.Robert Kasozi akulira eby’emirimu ku CBS\nAnnyonyodde nti bingi CBS byetuseeko era ebirijoogerwako mu byafaayo, wewaawo ng’eyise nemukusoomozebwa okutali kumu naddala lweyaggibwa ku mpewo okumala omwaka mulamba mu September wa 2009 okutuuka mu 2010.\nWabula olwadda ku mpewo mu october 2010 yagenda mu maao n’okuweereza eggwanga era n’enso yonna okutwaliza awamu.\nAbakungu okuva mu Stromme Foundation bannamukago ne Cbs mu nteekateeka ya Pewosa nga bakyaddeko mu studio za Cbs fm 88.8\nEra nga mu kiseera kino buli muntu waali mu nsi zonna ewali amayengo ga ‘internet’ asobola okuwuliriza CBS okuyita ku mikutu gyayo egyenjawulo.\nCBS Ogiwulira ngooli ku radio yo, okuyita ku ssimu yo ne computer, ku mutimbagano (website) yaayo WWW.CBSFM.UG butereevu n’olondako 88.8 oba 89.2 n’ebintu ebirala bingi ebiri ku mukutu n’obimanya.\nYoutube: cbsfm official\nTwitter : Cbsfm\nFacebook: Cbs emmanduso\nAbawuliraza ba CBS ebegattira mu kibiina kya CBS Funs club, nabo bebazizza abakulembeze ba CBS ssako nabawereza ba radio eno olwokugikuumira waggulu, ate n’okubakumakuma okwekulakulanya nga bwebawuliriza CBS.\nBa memba ba Nsonga CBS fans Club mu Kyaggwe nga basunsula muwogo gwebakolamu obuugi obuwoomu nebabutunda okwekulakulanya. Tebaawula bakyala n’abaami\nAbasuubuzi abegatira mukiibina kya KACITA –Uganda , nga bakulembeddwamu Hajji Issa Ssekito , agambye nti CBS ebakoledde omulimu munne okukuba abantu business zabwe mu maaso nebaziteegera\nAbamu ku bantu ba Ssaabasajja Kabaka abazze bawangula empaka z’e Ntanda ya Buganda, ng’eno ye pulogulamu omuva omuzira mu bazira nabo bebazizza CBS.\nOmwami wa Kabaka atwala essaza Bulemeezi era nga ye muzira mu bazira wa 2009, Kangaawo Omulangira Mulondo Ronald era nannyini w’essomero lya St.Peter’s Bombo Kalule ,yebazizza Ssaabasajja Kabaka olwokulengerera ewala natandikawo radio eno.\nKatikkiro Charles Peter Mayiga ne Kangaawo Ronald Mulondo nga bali nábayizi ba St. Peter’s Bombo Kalule\nJane Nakiyingi maama w’omwana Maria Gorreti Nabbuto, CBS gweyayamba natwalibwa mu India okulongosebwa omutima , agambye nti Leediyo ya CBS talina ngeri yonna gyayinza kugyebaza era neyebaza abagyikulira n’abaweereza bonna.\nMarian Gorret Nabbuto (ali ku ddyo) yatikiddwa omwaka guno 2022 mu busawo bw’obujanjabi bw’abantu.\nCbs ng’oggyeko okukulakulanya abantu b’omutanda, etegese n’ebivvulu bingi mweyita okusanyusa abantu naddala omukolo gw’Enkuuka oguggalawo omwaka buli nga 31 December, mu nkuuka ebeera mu lubiri e Mengo.\nEra nga kino kyatandikirawo mu 1997 nga CBS eweza omwaka gumu gwokka ogw’obukulu netandikawo ekivvulu ekyayitibwanga ekitoobero.\nEra ebitoobero ebyakwata ennyo abantu omubabiro mwe mwali ekitoobero Ndombolo ekya 1998, Ekitoobero Mbaga 1999, ekitoobero Mulongooti, n’ebitoobero ebirala bingi ebyaddirira okuli Kitoobero Fundukulu,agabudde,Musanyusa, Asiimye, ekitobero makunale n’ebirala.


Okuvuganya oweereza amannya go oba omulimi n’omulunzi gw’omanyi ku kitundu kyo ku 8338, Email, omulimiasinga@newvision.co.ug. Wandiika amannya g’omulimi, ekyalo kw’abeera, disitulikiti n’ennamba y’essimu. Leero Paddy Nsobya akuleetedde Edward Kisubika alima entangawuzi n’okulunda n’afuna ssente.\nEMISOMO gya Bukedde egy’obulimi n’obulunzi giyambye abalimi mu Kyaggwe okuva ku ddaala erimu okudda ku ddala. Abaali bafuna obusente obutono, kati bamanyi obukodyo bw’okukozesa ebibeetoolodde okukendeeza ku nsaasaanya ate yo ennyingiza ne yeeyongera.\nEdward Kisubika akolera ku yiika mukaaga n’ekitundu. Omwaka akolako 80,000,000/- n’omusobyo mu kulima emmwaanyi, Vanilla, , ebitooke, kasooli entangawuuzi n’okulunda embizzi.\nYanyumirizza Bukedde engeri gy’ateekateekamu ennimiro ye, n’okugirabirira n’afunamu mwaka ku mwaka. “Emisomo saagitwala wala oluvannyuma lwa bakadde bange ensimbi okubaggwaako kale natandika mangu okuyiiya ensi. Kyokka emyaka mingi mbadde mulimi naye nga sifunamu olw’obutamanya nnima ya mulembe kale amakungula nga tegambeerera malungi, ate oluusi nga n’ettaka liggwaamu obugimu nga simanyi kya kukola.\nNtandika okulima entangawuuzi Lwali lumu ne nkyalako e Mawokota ewa mukwano gwange omulimi w’ entangawuuzi eyampa ekirowoozo ky’okuzirima olw’okuba zaali zibala ate nga si nzibu okulabirira. Nalima akasiri ka kitundu kya yiika era nafuna omukisa ne ndabikirako mu lupapula lwa Bukedde nga ndi mu kasiri kange ako.\nAbantu bangi abandaba baatandika okujja ewange nga bansaba okubayigiriza okulima entangawuuzi, okubaguza entangawuuzi n’ensigo, ate era mwajjiramu n’abalala abansaba okubayigiriza okulima ebintu ebirala nga ebitooke, ne kasooli. Nawalirizibwa okutandika okusomanga buli katabo ka Bukedde akafuluma ku Mmande okulaba engeri abalimi abalala gye balimamu n’okujjumbira pulogulaamu z’obulimi ku tivvi.\nWano we nayigira amagezi mangi agannyambye okutumbula omutindo kwe nnimira ate nange okuyigiriza abalala abajja entakera okulaba bwe nnima. Nkolera ku yiika mukaaga n’ekitundu. Nnima n’entangawuuzi era mba sinnakungula zikuze nga namaze dda okusimba ento. Yiika y’entangawuuzi ngikungulamu wakati w’ensawo 80-100.\nKkiro ennaku zino eri ku 5,000/-. Ensawo eya kkiro 100 egula 500,000/-. Muno nfunamu 40,000,000/-. Nnima emmwaanyi yiika bbiri, ebitooke ebikolo 800, Vanilla ebikolo 300, kasooli yiika emu n’ekitundu, n’entangawuuzi yiika emu buli sizoni. Kuno ngattako okulunda ebisolo ente n’embizzi. Ente nnunda bbiri enkazi ate ehhanda era omulimu gwazo kumpa mata ga famire yange, obusa n’omusulo mwenkola ebigimusa bya nakavundira bye nkozesa. Ekiyitibwa nnakavundira nkirina mu bungi era sijula kuba buli kirime nkiwa nga bwe kyetaaga n’okufikka ne wafikkawo, era ensimbi nnyingi ze nandibadde nteeka ku kugula ebigimusa ebizungu nzifissa\nVanira nga yabaze ekikolo kimu kisobola okuvaako kkiro 5 naye namusimba mpolampola kale omu mukulu bulungi ate omulala mutoototo wadde ng’abala. Ono buli mwaka nkungulako kkiro 100.\nEnnaku zino buli kkiro tugisuubuza ku 200,000/-. Ono nfunamu 20,000,000/-. Kasooli: Nnima kasooli yiika emu n’ekitundu buli sizoni era nsobola okukungulamu ensawo 30 n’omusobyo omukongole sizoni bweba eramye bulungi.\nNabaliriramu nga bwe ntunda kasooli obusooli sifunamu kinene kwe kusalawo okumukubangamu emmere y’embizzi era mu nkola eno nfuniramu ddala amagoba kuba nkozesa ssente akakadde nga kamu n’ekitundu okulima yiika ya kasooli emu n’ekitundu n’okumukubamu emmere y’embizzi n’enziwa.\nMuno nfunamu obukadde obusoba mu 12. Bw’oba otunze kasooli oba oli mu 3,000,000/- ate nga bbeeyi otundidde ku 1,000/- ekintu ekizibu ddala kuba bbeeyi ya kasooli ebiseera ebisinga eba ya 500/-.\nAyagala okukola ensimbi mu kasooli mmuwa amagezi alunde mbizzi azimuliise ajja kukola amagoba n’obwana bwago kasita afuna ezizaala. Entegeka y’ennimiro yange Ebirime okuli ebitooke, emmwaanyi ne vanilla mbirimira wamu ku bugazi bwa yiika ssatu, okwo kwe kuli ebikolo by’ebitooke 800, emmwaanyi, ne vanilla ebikolo 300. Olw’okuba biri wamu, amabanga g’ebitooke nakola manene ffuuti 12 x12 okusobola okussaamu emmwaanyi ne vanilla.\nBw’oba osimbye ekirime kimu kyokka ku bino, okugeza ebitooke okozesa ffuuti 10x10 n’ofuna ebikolo nga 425. Entangawuuzi ne kasooli ebyo mbirima byokka nga mbyawudde kuba obwetaavu bwabyo bwa njawulo.\nKu nsalosalo kwensimba ebisagazi by’ente ebiziriisa omwaka ne guggwako. Okutangira okukulugguka kw’ettaka: Mu nimiro nateekamu emiti egireeta ebisiikirize n’okukwata kibuyaga n’enkuba ey’amaanyi. Nagiwa amabanga ga ffuuti 40x40. Mu nnimiro muno era natemamu ensalosalo ezikwata ettaka nga mukoka akulukuta kyokka nfuba n’okubikka okulaba nga mukoka tatwala ttaka.\nOkugimusa: Ku vanilla, emmwaanyi n’ebitooke nkozesa nnakavundira. Ono mmukola mu busa n’omusulo ebiva mu nte n’embizzi. Ente okusinga guno gwe mulimu ogwazinguza oluvannyuma lw’okusomesebwa nti omulimi atalunda kiba kizibu okufissa. Ng’ogyeeko okugimusa, omusulo gw’ebisolo gutta ebiwuka ebimu ebyonoona ebirime. Ngutabulamu evvu ne kaamulali. Omusulo n’obusa nsooka kubikuumira ennaku 20-30 nendyoka mbitwala mu nnimiro. Buli kikolo kya kitooke nteekako liita ssatu ez’omusulo.\nObusa ku buli kitooke nkozesa akagaali kamu (wheel barrow). Buli luvannyuma lwa myezi munaana nyongeramu. Ku luno ntemamu obusalosalo obusa n’enteeka omwo era emirandira gy’emmwaanyi, ebitooke ne vanilla gibusanga omwo. Kino kikuuma ennimiro yange ng’empeereza ekiseera kyonna.\nAba kozi okuva lwe nayiga ennima ey’omulembe, emirimu gyange gyagaziwa era kati nnina okussaako abakozi okunkwatizaako naddala mu biseera by’okusiga, okukoola n’okukungula kasooli, entangawuuzi, n’okutundula vanira.\nAte olusuku engeri gye lubeera olubikke ate nga mulimu emmwaanyi, ne vanira, omuddo ogubeeramu ngwesobolera era nze n’omukyala ogwo tugukuulamu ne guggwamu. Abakozi bange omwaka mbasaasaanyaako obukadde obuli wakati wa 10 ne 15. Akatale: ekigambo kye sijula ke katale.\nBuli kyenima kiriko akatale. Obuzibu bwokka obuliwo bwebwo obwa bulijjo obwa bbeeyi okulinnya nga bwekka. Ebisoomooza Ekyeya kye kisinga okutukosa. Nneetaaga obukadde nkaaga okuzimba ekidiba ky’amazzi n’okuwangako ebyuma eby’omulembe ebigakuba okugatwala mu nnimiro.\nTwatondawo ekibiina ky’abalimi b’entangawuuzi mu Nsanja n’ekigendererwa kino era nsaba Pulezidenti Museveni atuyambeko ku nsonga eno tufune ekyuma emirimu emirala mingi gijja okutondebwawo ate ne ssente okweyongera okujja mu kitundu kino


Bukedde Online - Balam awoyaawoyezza Full Figure obutava mu NRM\nBalam awoyaawoyezza Full Figure obutava mu NRM\nOMUWABUZI wa Pulezidenti Museveni, Jennifer Nakangubi amanyiddwa nga Full Figure atiisizza okwabulira ekibiina kya NRM ssinga tafuna kunnyonnyolwa kumala lwaki yagobeddwa ku mukolo gwa Pulezidenti ng'atongoza manifesito ye oluvannyuma lw'okuwandiikibwa okuddamu okuvuganya ku kifo ky'Obwapulezidenti.\nZaagenze okuwera essaawa 6:00 ez'emisana nga Full Figure atuuse e Munyonyo ku Speke Resort awaabadde omukolo, anoonya wa kutuula kyokka ono yalabidde awo ng'omukungu omu amulagira okwamuka ekifo kino.\nFull Figure yayongedde okusoberwa abajaasi bwe baamulumbye ne wabweru we yabadde atudde ne bamulagira nawo aveewo adde eka.\nYasoose kwogera nabo mpolampola n'abasaba bamuleke agira atuddeko awo nga bw'alinda ssaabawandiisi wa NRM, Justine Kasule Lumumba kuba ye yamuwadde kkaadi kyokka tebaamuwulirizza.\nAgamba nti yabategeezezza nti ali lubuto nga tasobola kuyimirira y'ensonga lwaki yabadde atudde ku kifugi kyokka yalabye bamulemeddeko naye kwe kuva mu mbeera n'abatabukira nti: "Entwala gye mututwalamu nninga mubbi, oyinza okulowooza nti tuli balabe bammwe. Lumumba (obwedda gw'ayita maama) ye yampadde kkaadi era bankebedde ne Corona naye kati simanyi lwaki nsindiikirizibwa okutuuka ku mbeera eno."\nOluvannyuma Full Figure yagambye nti wandiba nga waliwo abantu abaagala okumulwanyisa kuba balaba akoze bulungi omulimu gw'okukunga abavubuka naddala mu Kampala era akyusizza bangi okwagala Pulezidenti Museveni.\nYe Balaam eyasoose okumusaasira yamugambye nti agume kubanga abateesi bangi. "Full Figure mukama wange guma. Buli lw'oyambuka kibaluma naye eyo nsonga ntono nnyo abakulu bajja kugikolako," Balaam bwe yagasseeko.\nMANIFESITO Y'ABANTU: Ab'e Lubaga balaze ensonga kwe basibidde


Bukedde Online - Ssente obukadde 700 ezaali ez’okuzimba akatale k’e Seguku zaalaga wa?!\nEngeri Poliisi gy’eyanguyizaako bassedduvutto...\nSsembatya bamunyaze mu bulamu ne mu kufa!...\nABASUUBUZI b’akatale k’e Sseguku abaagobwa mu biseera bya CHOGM mu 2007 nga basuubiziddwa okubazimbira akatale mwe banaakolera na buli kati akatale tebakazimbanga! Kalondoozi wa Bukedde alaze engeri omugagga w’omu Kampala, Omar Mandela gye yafunamu ettaka ly’akatale kano.\nAkatale k'e Sseguku akali ku kkubo\nABASUUBUZI b’akatale k’e Sseguku abaagobwa mu biseera bya CHOGM mu 2007 nga basuubiziddwa okubazimbira akatale mwe banaakolera na buli kati akatale tebakazimbanga!\nKalondoozi wa Bukedde alaze engeri omugagga w’omu Kampala, Omar Mandela gye yafunamu ettaka ly’akatale kano.\nAKATALE k’e Seguku kali ku kkubo, essaawa yonna ssinga wabaawo akabenje akanene, bandifiirwa obulamu n’emmaali!\nKyokka ebizibu byabwe byatandika mu 2007 mu biseera bya CHOGM, Pulezidenti Museveni bwe yalagira bazimbirwe akatale akapya ku ttaka lyabwe lye baalina, era ne ssente ne ziweerezebwa kyokka ne bikoma awo nga w’osomera bino ettaka ly’akatale lyatundibwa dda ne ssente ezandizimbye akatale nazo zaabulira awo!\nKu Ssande nga April 24, 2016, omuwandiisi ow'enkalakkalira mu ofiisi ya Pulezidenti Hillary Emmannuel Musoke yasisinkanye abasuubuzi bano mu lukiiko lwe baakubye e Seguku n’abakakasa nti Pulezidenti yasazeewo okuzimba obutale bubiri ku luguudo lw'e Ntebe, ewa Zana n'e Seguku.\nYagambye nti akatale kaali kagenda kuzimbibwa, naye enkwe mu basuubuzi bennyini ze zaavaako ebizibu bye balimu, ettaka kwe baali ab’okukazimba ne litundibwa.\nAbasuubuzi kati bali mu lutalo, okununula ettaka lino wabula okusinziira ku Musoke, bwe kinaagaana olwo baakunoonya ettaka eddala bazimbe akatale.\nSsente z'okuzimba akatale kano obukadde 700 ezaasooka zaabulira ku disitulikiti e Wakiso!\nRichard Ayebazibwe awaamawulire mu katale k'e Seguku era agamba bwati: Akatale k'e Seguku waliwo abantu abaakatunda.\nPulezidenti yatuwa obukadde bwa ssente obusukka mu 700 tuzimbe akatale mu 2006, bwe twazifuna twazitwala ku disitulikiti e Wakiso ng'enkola ya gavumenti ezeebitundu bw’eri ne tuzikwasa eyali ssentebe wa disitulikiti eyo Ying. Ian Kyeyune wabula zaabulirayo.\nEkitwewuunyisa n'ekyapa ky'ettaka ly'akatale nakyo kyali ku disitulikiti era nakyo gye kyaggyibwa okutwalibwa, ettaka ne litundibwa kyokka bwe twabuuza ku ssentebe w'e Wakiso aliyo kati Matia Lwanga Bwanika yatutegeeza nti ekyapa baakimuggyako.\nBatusuubizza akatale emirundi egisukka mu 10 naye tebakazimbanga.” Rehema Kyampaire, omusuubuzi mu katale kano ayongerako nti: Bwe baasenda akatale kaffe mu 2006, abakulembeze ne bannabyabufuzi ab'enjawulo bazze batutegeeza nga pulezidenti bw’ajja okutuzimbira akatale naye tewabaawo kikolebwa.\nNnaalongo Sarah Matovu, omu ku baatandikawo akatale ke Seguku agamba; Ettaka awaali akatale k'e Seguku gaali mayumba ga bantu nga nange nalinamu ennyumba ya mizigo ebiri n'emidaala ena. Olw'okuba twali ku kkubo, abantu baatandiikiriza okuteekawo ebintu by'okutunda era mpolampola akatale ne katandikawo mu 1981 nga waliwo emidaala ate nga mulimu n'amayumba mwe tusula.\nMu 2006 ng'eggwanga lyetegeker\nYing. Ian Kyeyune\na olukungaana lwa CHOGM, abakulembeze baatutegeeza nti gavumenti egenda kutuzimbira akatale ak'omulembe kubanga Kkwiini yali agenda kujja mu Uganda nga kale tebasobola kulekawo buyumba bubi ku makubo. Twasanyuka nga tumanyi tugenda kufuna eby'omulembe.\nEbiseera ebyo nagendako mu kyalo, nagenda okudda ng'ennyumaba yange n'emidaala nga byonna biri ku ttaka nga tebambuulidde. Bantegeeza nti gavumenti egenda kutuzimbira akatale ak'omulembe, baatukuba obufaananyi ffe abaalinamu poloti nti bagenda kutuzimbira batuddize ebintu byaffe nga bwe byalimu.\nAbasuubuzi abaali ku kyapa ekyo twali 178 nga kiri mu mannya ga Seguku Nfuufu Growers Association kuba twesonda ssente ne tufuna ekyapa okuva mu Mitchel Courts eyali nnannyini ttaka.\nNaye bwe twalaba ng’olukungaana lwa CHOGM luwedde nga teri kikoleddwa twatandika okubanja abakulembeze baffe abaali bakulemberwa Ndiwalana, Mubiru ne Feibe Mulema, ettaka lyaffe n'ebintu bye baayonoona.\nMu 2011, twagenda ku disitulikiti e Wakiso okutwalayo ensonga zaffe ne tubalemerako nnyo era mu kulemerako ennyo buli omu ne bamuwaayo 2,500,000/- nti bajja kutuwa endala oluvannyuma naye n'okutuusa kati teri kikoleddwa.\nBaatulimbanga nti ekyapa kiri Wakiso naye nga tebakitulaga, olwamala okutunda ssente ze tutaamanya ne basenguka e Seguku ne banoonya obulamu awalala.\nEnkaayana z'abasuubuzi ze zaalemesa enkulaakulana mu katale k'e Seguku.”\nEnock Ssemuwemba Kibira nga naye musuubuzi agamba: Mu 2006 Pulezidenti bwe yali anoonya akalulu k'Obwapulezidenti yayimirirako e Seguku era kye twamusaba kutuzimbira katale.\nYatukwasa Ying. Ian Kyeyune era n’alonda akakiiko ka bantu basatu tuweebwe ssente ezizimba akatale. Enkaayana zaatandika mu katale oluvannyuma lwa Pulezidenti okutusuubiza ssente.\nOlw’ebyenfuna nga buli omu ayagala okubeera ku kakiiko ako naye abaalondebwa okwali omugenzi Mayanja n'abalala ekyapa baakiwa Ying. Kyeyune.\nKyeyune bwe yava ku bukulembeze bw'e Wakiso mu 2011, ebyapa byonna byaweebwa Bwanika kyokka enkaayana za ani alina obuvunaanyizibwa ku ssente bwe zeeyongera mu maaso, abaali batukulira ne batunda ettaka ne baliguza omugagga Mandela era kati kuliko kibaati, ffe tuli ku kkubo tuyagga.\nLwe baayimiriza pulezidenti\nAshiraf Kiweewa, ssentebe w'abasuubuzi abakolera ku kkubo ku luguudo lw'e Ntebe agamba; Abasuubuzi embeera gye bakoleramu mbi, bakolera mu makubo emmotoka eziyimirira okutikka n'okutikkula abantu zibasumbuwa.\nBwe wabaawo obujagalalo ebintu byonoonebwa kale twetaaga obuyambi era tukoze bingi okulaba nga tuyambibwa.\nTwakayimiriza Pulezidenti Museveni emirundi ebiri nga tatwetegekedde. Mu 2015 bwe tweyala mu luguudo, Pulezidenti yayita nze ne ngenda ku mmotoka ye ne mmubuulira ebizibu byaffe ebituluma ng'abasuubuzi era n’atusuubiza okutukolera ku bizibu byaffe wabula n’atulabula obutakola bikolwa bya ffujjo. Kale tulina essuubi nti pulezidenti agenda kutuyamba kuba nayogerako naye.”\nSsentebe w'akatale k'e Segulu, Badru Kabigumira agamba: Tuludde nga tulaajanira Pulezidenti okutuwa akatale naye ke tufunye omubaka wa pulezidenti tufunye ku kaseko ku matama.\nMu biseera bya CHOGM pulezidenti yatuwa ssente obukadde 700, ne tuziwa Ying. Kyeyune naye tetumanyi gye zadda.\nKyokka Ssentebe wa disitulikiti y’e Wakiso, Matia Lwanga Bwanika agamba nti, “Ssente ezizimba obutale gyeziri mu minisitule ya gavumenti ezeebitundu naye teziri ku disitulikiti. Ffe tetulina ssente za basuubuzi zonna naye okubazimbira akatale abasuubuzi balina okubeera n'ekyapa ky'ettaka we bagenda okuzimba era bwe banaakireeta, akatale katandikirawo okuzimbibwa.\nObuzibu bw'akatale k'e Seguku, abasuubuzi bennyini beeryamu olukwe ne batunda ettaka lyabwe, ne bagabana ssente era baaguza omugagga Mandela kati ateekateeka okuzimbawo essundiro ly'amafuta kale bbo bennyini be beeremesa okubazimbira akatale.\nKyokka eyali mmemba mu katale k’e Seguku akaagulibwa agamba si bamativu era baatutte Mandela mu kkooti.\nAli Bidda agamba: Bannaffe abaali batukulembera mu katale k’e Seguku mu biseera bya CHOGM kwaliko Henry Osinga, Aloysious Tusingwire, Lydia Nampewo ne Eva Nakazibwe.\nBano be baakozesa olukujjukujju ne baggyayo ekyapa ky’akatale ku disitulikiti e Wakiso ne bakiguza omugagga Mandela ku buwumbi bubiri kyokka abasuubuzi ne batwanjulirako akawumbi kamu ke twalina okugabana.\nWabula ffe abantu omunaana okwali; nze Ali Bidda, Ismail Kabali, Francis Batte, Rehema Najjemba, Florence Namutebi, Mathias Kasozi n’abalala twagaana kubanga ssente baali batuwa ntono okusinziira ku ezo ze baabalirira mu ttaka lyaffe.\nEmyaka ebiri egiyise twagenda mu minisitule y’ebyettaka ne tussa envumbo ku kyapa kuba kyali kikyusiddwa okuva mu mannya ga Seguku Market Association Ltd okudda mu ga Mandela.\nNaffe twagala Mandela atuliyirire ssente ezigya mu bintu byaffe ebyayonoonebwa. Ettaka lino eryogerwako lyaffe abasuubuzi ba Seguku Market Association Limited abaali balikoleramu sso si abaali bakolera ku kkubo.”\nLooya wa Seguku Market Vendors Association, Fred Ssemugenyi agamba nti akawumbi akamu, ezaaweebwa abasuubuzi abamu, zajja mu bitundu bibiri.\nEkitundu ekisooka zaali obukadde 700. Okusinziira ku ngabanya ya ssente zino eralagibwa, abasuubuzi baafunako obukadde 430, eyabawola ssente okugoba ku by’okutunda ettaka lino ( aba Dynamic Microfinance LTD baafuna obukadde 120 ate looya (R.M Ruhinda Advocates & Solicitors) n’afuna obukadde 150.\nOmulundi ogwokubiri baabawa obukadde 300, abasuubuzi ne bafunako obukadde 200 ate looya R.M Ruhinda n’afunako obukadde 100! Olwo ekyapa ne kikyusibwa okudda mu mannya ga Mandela Auto Spares LTD nga 12.09.2013.\nKyokka Ian Kyeyune, eyali ssentebe wa disitulikiti y’e Wakiso nga kati RDC wa disitulikiti agamba; Abasuubuzi abo bennyini be beeryamu enkwe ne batunda ettaka lyabwe okwali kulina okuzimbibwa akatale.\nBaabuzibwabuzibwa eyali omubaka wa Palamenti owa Makindye, Issa Kikungwe eyali agenderera okulemesa enkola ya gavumenti.\nYakola kakuyege wa maanyi era okukkakkana ng’ekigendererwa kye kituukiridde n’aggya abasubuzi ku mulamwa.\nKye balina okukola kuddamu kugula ttaka ku Mandela oba bagule ettaka eddala baddemu bafune akatale. Mu biseera bya CHOGM abasuubuzi bonna abaali bakolera ku luguudo lwe Ntebe baalagirwa okuvaako wabula bazimbirwe obutale obw’omulembe era mu pulojekiti eno obutale bubiri okuli ak’e Kajjansi ne Abayitababiri bwazimbibwa kuba bo baalina ettaka lyabwe naye ab’e Seguku olw’okuba baatunda eryabwe tebaasobola kuzimbirwa katale.\nTewali ssente nkalu ze nakwatako kuba ssente zaali za kuvaayo kuzimba butale naye bano tebaalina ttaka. Kye baba bakola banoonyereze omuntu omutuufu gwe baawa ssente zaabwe bazimubanje.”


Bukedde Online - Sylvia Ntambi owa Equal Opportunities Commission bamuggalidde mu kkomera e Kigo\nOlumbe lwa Pasita Yiga balufudde katale ka...\nNtambi ng'atwalibwa mu kkomera e Luzira.\nOmulamuzi Pamela Lamunu owa kkooti ewozesa abalyake n'abakenuzi e Kololo asindise Muweebwa mu kkomera bwalemeddwa okukakasa kkooti ku kusaba kwe okwokweyimrirwa kwabadde ataddemu.\nMuweebwa avunaaniddwa omusango gw'okwekobaana n'abalala ne babuzaawo ssente obukadde 35 ezaali ez'okuyamba ku balwadde ba siriimu mu bitundu by'e Karamoja nga baazijja ku gavumenti ya Uganda n'asaba kkooti emukkirize ayimbulwe n'aleeta abamweyimrira kyokka ne balemwa okuwa kkooti ebiwandiiko ebimatiza.\nAbazze okumweyimrirwa baategezezza kkooti bakolera mu kakiiko ako kyokka balemeddwa okuleeta ebiwandiiko okubadde kaadi z'omulimu okukakasa nti gyebakolera bwatyo omulamuzi nabategeeza nti baddeyo beetegeke anaddamu okusaba nga November 4, omusango lwegunadda mu kkooti.\nOno emisango kigamibwa nti yagizza wakati wa January 6, 2019 ne April 2019 ngakolagana nebanne balala nga bonna bakozi mu kakiiko ako kyokka bo bavunaanibwa dda era nebayimbulwa ku kakalu ka kkooti.\nNtambi ng'atwalibwa mu kkomera e Luzira\nAbalala baavunaanibwa kuliko omuwandiisi wekyama Agnes Enid Kamahoro , Moses Mugabe , Mujuni Mpitsi omuwandiisi, Harriet Byangire akola ku bya ssente, amyuka akola ku bya ssente mu kakiiko Ronnie Kwesiga, Evans Jjemba , Manasseh Kwihangana , Sarah Nassanga , ne Nicholas Sunday Olwor.\nBano era baafulumya obukadde 19 nga zakukulakulanya mirimu gyakakiiko mu Bantu abalina akawuka ka sirimu kyokka nga byonna byabulimba era nga bakimanyi bulungi ebikolwa byabwe bijja kufiiriza gavumenti ssente era nga bikontana nebigendererwa bya bakama baabwe.\nOyo Pemba si sayizi yange era tayinza kubuukira wembuukidde - Bryan White\nSikkiriza 'kid' kunvuga


AUDIO! Entiisa n'ekiyongobero bibuutikidde Luweero, abaana 8 baweereddwa obutwa mu Chipusi, taata ne maama bawunze - Galaxy FM 100.2AUDIO! Entiisa n'ekiyongobero bibuutikidde Luweero, abaana 8 baweereddwa obutwa mu Chipusi, taata ne maama bawunze - Galaxy FM 100.2\nAUDIO! Entiisa n’ekiyongobero bibuutikidde Luweero, abaana 8 baweereddwa obutwa mu Chipusi, taata ne maama bawunze\nOmwana omu (1) afiiriddewo mbulaga ate musanvu (7) bali mu mbeera mbi mu disitulikiti y’e Luweero oluvanyuma lw’okulya chipusi omuteekeddwa obutwa ku kyalo Kanseka-Kyampisi mu ggoombolola y’e Bamunanika.\nAbaana abali mu ddwaaliro bali wakati w’emyaka 2 ku 15 ate afudde ategerekeseeko erya Isma.\nEmmanuel Ssettuba, ssentebe w’ekyalo agamba nti waliwo omusajja eyatwalidde abaana chipusi ku ssaawa nga 3 ez’ekiro nabategeeza nti kitaabwe Mustapha Lule yazibasindikidde.\nSsettuba agamba nti abaana oluvanyuma lw’okulya Chipusi, baatandikiddewo okusesema era abazadde bageenze okudda ng’abaana bali mu mbeera mbi kwe kubaddusa mu ddwaaliro lya Orient Medical Center mu Katawuni k’e Wobulenzi, ekyembi omu yafudde.\nOluvanyuma omutemu yakomyewo era enju yonna yagikumyeko omuliro mu kiseera ng’abazadde n’abaana bali mu ddwaaliro.\nIsah Ssemwogerere, omwogezi wa Poliisi mu bitundu bye Savannah agambye nti Poliisi etandiise okunoonya omusajja eyawadde abaana chipusi z’obutwa ku misango gy’okutta omuntu.\nSsemwogerere agamba nti okunoonyereza kulaga nti omusajja eyawadde abaana obutwa era yeyayokeza ennyumba.\nSsemwogerere owa Poliisi


Bukedde Online - 'Kabaka alambise emirimu Ssaabalangira omuggya gy'aba asookerako\n'Kabaka alambise emirimu Ssaabalangira omuggya gy'aba asookerako\nEmiranga gibuutikidde Eklezia ya Our lady e Mbuya nga basabira abaafiiridde mu muliro gwa Crestform\nFDC ebala ki okuyita aba NRM mu lusirika l...\nKABAKA Ronald Muwenda Mutebi II alagidde Ssaabalangira omuggya Godfrey Musanje Kikulwe addemu okuwandiika emituba gyonna egikola olulyo olulangira okusobola okuggyamu ababeerimbikamu.\nAtandika na kuggya Balangira ba ‘Kicupuli’ mu lulyo Olulangira\nOlulyo lw’Abalangira lulimu emituba 35 kyokka mu kiseera kino bwino aliwo alaga nti giri emituba 52, Kabaka gye yeebuuza gye giva nga mu kwewandiisa kuno buli mutuba gwakulaga obuvo bwagwo n’owoomutuba gye yajjamu okugukulembera.\nMu kino, Kabaka yawadde nsalessale wa myezi ena ng’omulimu guno gutereezeddwa. Kaweefube agendereddwaamu okugogola olulyo, okutumbula obumu n’enkulaakulana era nga waakuteekebwawo olunaku buli Mutuba lwe gunajjanga n’abantu baagwo okusisinkana Ssaabalangira.\nNga February 19, 2015, Kabaka yalonda Omulangira Musanje nga Ssaabalangira omuggya ng’adda mu bigere bya Ying. Moses Kayima abaddewo okumala kumpi emyaka mwenda.\nOmulangira Musanje yannyonnyodde ebirala by’agenda okutandikirako naddala okulaba ng’akumaakuma Abalangira bonna n’okulongoosa enkolagana ne gavumenti ya Kabaka e Mmengo kubanga enkola y’okuwakanya buli kimu, tesobola kutwala mu maaso nkulaakulana.\nEkigango bwe kirabika\nMusanje agamba nti, “Enkola egenda kubeera ya kusembeza buli omu, okumuwuliriza, okuwa ekitiibwa buli omu mu bukulu bwe bw’alimu kubanga ffenna tuli bawereeza eri eggwanga lyaffe Buganda. N’olwekyo, nsuubiza enkolagana ennungi ne Katikkiro Charles Peter Mayiga kuba naye yakisuubiza bwe nnali naye e Kyaggwe ku mikolo gy’ettoffaali.”\nOkusobola okutambuza emirimu, agenda kutondawo ofiisi ey’enkalakkalira okuddukanya obuvunaanyizibwa n’okuwuliriza buli nsonga.\nYateesseewo Olwokusatu ng’olunaku lw’okubeeranga ku Kigango (awakung’aanirwa Abalangira) ekisangibwa ku luguudo Balintuma e Mengo. Wano we bagenda okukolera ku nsonga eziruma Abalangira.\nENTEEKATEEKA ZA SSAABALANGIRA\nSsaabalangira Musanje ayongerako nti omulimu gwayolekedde munene kyokka waakuleetera buli Mulangira okugwenyigiramu nga mu kino, agenda kulaba nga watondebwawo obukiiko obw’enjawulo okuli ak’ebyensimbi, obuwangwa, empisa n’obulala okusobola okulambika obulungi b’akulembera.\nMu birala, Musanje byateekateeka okusookerako n’olukiiko lwe kwe kulaba nga balambula Amasiro gonna n’ebifo by’obuwangwa mu lulyo Olulangira, embeera mwe biri n’okukwatagana n’ekitongole ky’ettaka e Mmengo okukuuma ebifo by’obuwangwa kubanga ebimu, bisengeddwaako.\nEbifaananyi ekisiige ekiraga Ekigango nga bwe kigenda okuzimbibwa kirabike.\nMu kaweefube w’okunyweza obukulembeze bw’olulyo Olulangira, Kabaka yadibya enkola y’okulondera akakiiko akafuzi mu kika kino mu Kigango bwatyo n’alonda abantu abalala bataano nga March 4, 2015 okukwatiza ku Ssaabalangira.\nAbaalondeddwa kuliko; Omumyuka asooka owa Ssaabalangira nga ye Walugembe Njobe Kazawula, Omumyuka owookubiri Fred Kateregga, Omuwandiisi- Margaret Namaalwa, Nnaalinya Maria Kyasooka n’alondebwa okukiikirira Bannaalinnya mu masiro wamu ne Kalemeera Nakikulu Kabangala ng’ono akiikirira bavubuka.\nMu kiseera kino, pulaani y’okuzimba ekigango ekiri ku mulembe yaggwa okukubwa, emyaka esatu emabega era nga Musanje yeeyamye okulaba nga kitandikibwa okuzimbibwa ng’omu ku kaweefube w’okubaweesa ekitiibwa n’okusenda oluggya lw’ekigango okukolawo ekifo ekisanyukirwamu, kibeere nga kiyingiriza Abalangira ensimbi.\nSsaabalangira agamba nti “Nneetegereza nga tulina oluggya lwaffe wano nga lugazi era kye ng’enda okutandikirako, kwe kulusenda, wafaanane bulungi, kibeere ekifo ekiyinza okukozesebwa abalina emikolo, tufunemu ssente kubanga kiri walungi ng’omuntu asobola okuva e Namirembe, Lubaga n’ebifo ebirala ne bakolera wano emikolo gyabwe.\nKino ng’enda kukitandikirawo mu myezi gino egisooka. Ensawo y’Abalangira erina okubeeramu ssente.”\n‘Kabaka alambise emirimu Ssaabalangira omuggya gy’aba asookerako\nTebamatidde ku ngabanya ya ssente z'enguudo mu Bajeti erinze okuyisibwa


Prophet Mbonye anenyezza abakulembeze obutebuuza kuba Nabbi | Dembe FM 90.4\nProphet Mbonye anenyezza abakulembeze obutebuuza kuba Nabbi\nBannadiini basabye abakulembeze obutasuliririra ekkanisa ku bizibu byonna ebigenda mu maaso munsi.\nOmulanga guno gubiddwa Prophet Elvis Mbonye, bweyadde ku yintaviyu naba NTV Kenya ku Sunday mu pulogulaamu ya Cross Over Show gyeyagenze okunyonyola engeri gyeyasisinkanamu Katonda ku myaka emito 4.\nMbonye yanenyezza zzi gavumenti obutebuuza kuba nabbi nabwereeza ba Katonda, nga bwegwalinga mu nnaku ezasooka ngabakulembeze bebuuza ku nsonga z’obukulembeze, entalo, endwadde n’ebiralala ebyalinga biguddewo.\n‘Ensonga tuli wetuli, kubanga emyaka gibadde mingi ng’obunabbi babunyooma nokubunafuya, yensonga lwaki kati osanga banabyabufuzi atenga bebakulemera ekkanisa okwawukana ku bwekyandibadde’ Mbonye bweyategezezza.\nYanenyezza n’ekkanisa olwokutambulira ku mateeka amakakali, nga basalira abantu omusango, mu kifo kyokubasikiriza okujja mu kkanisa bakyusibwe Yesu Chrisito.\nMbonye mu bigambo bye yagambye nti, ‘Mu biseera bya Bayibuli, abakulembeze bebuzaanga kuba nabbi ku byentalo nayenga bannabbi tebaliinga balwanyi, ku nsonga zebyenfuna naye olwaleero tulina endwadde munsi wonna ziganiddewo…’\nKino agambye nti yensonga lwaki bannadiini balangiririra okusaba okwegwanga lyonna, naye essaala zaabwe nezitaddibwamu, basaba newataberawo kiberawo.\nBino webijidde ngamasinzizo mu Uganda gakyali ku muggalo, okuviira ddala mu March w’omwaka gwa 2020 ekirwadde kya ssenyiga omukambwe lwekyayingira mu gwanga.


Mu kiwandiiko ekyafulumiziddwa poliisi nga kiriko omukono gwa Gen. Kayihura, abaserikale abaayimiriziddwa ku mirimu bagenda kunoonyerezebwako ku ngeri gye beenyigira mu mivuyo gy’ettaka ly’e Jinja.\nOMUGAGGA wa MOVIT yabadde tannatuuka mu kakiiko k’ebyettaka, ate Gen. Kale Kayihura n’agoba abaserikale bana mu ofiisi.\nKyaddiridde okubalumiriza mu kakiiko akanoonyereza ku mivuyo gy’ettaka nti baayambako omugagga Simpson Birungi okusengula abantu mu kizimbe e Jinja ne kimukwasibwa.\nKayihura yalagidde bave mangu mu ofiisi kisobozese okunoonyereza okugenda mu maaso.\nEttaka lino lyakwasibwa Birungi oluvannyuma lw’okusengula abaali mu kizimbe era ebimu ku bintu byabwe ne byonoonebwa.\nAbaserikale abaayimiriziddwa kuliko ACP Julius Twinomujuni ng’abadde akolera mu kitongole kya poliisi eky’amateeka ng’ono ya kulirako ekitongole kye by’ettaka e Kibuli.\nSSP Edgar Nyabongo nga y’abadde aduumira poliisi mu kitundu kya Kidepo nga yaliko DPC w’e Ntebe n’okuduumira poliisi mu kitundu kye Kiira (Jinja).\nNyabongo ajjukirwa bwe yakwatagana amataayi ne Christopher Aine eyali kanyama wa Amama Mbabazi mu 2015, poliisi bwe yali eremesa Mbabazi okukuba olukuhhaana e Jinja.\nMu kakiiko, Nyabongo yalumirizza Twinomujuni nti ye yamuwa ebiragiro kwe yakolera ku by’ettaka lino. Abalala SSP Apollo Kateeba nga y’abadde aduumira poliisi e Kasese (Rwenzori East).\nNga tannatwalibwa Kasese yasooka kukolera Katwe ng’omuduumizi wa poliisi n’atwalibwa e Kibuku oluvannyuma n’atwalibwa e Jinja ng’omuduumizi wa poliisi wakati wa 2012 ne 2014 emivuyo ku ttaka lino we gyabeererawo.\nMu kakiiko, ono ye yagambye nti byonna bye yakola yali agondera biragiro ebyamuweebwa omugenzi Andrew Felix Kaweesi mu kiseera we yaduumirira ebikwekweto mu ggwanga. SP Felix Mugizi naye yawummuziddwa era mu kiseera emivuyo ku ttaka eryo we gyabeererawo yali yatwala poliisi y’e Jinja.\nOno ye yabadde abuzaabuza akakiiko era omulamuzi Bamugemereire n’alagira banne be yabadde nabo mu kakiiko okumukwata era yasuze mu kaduukulu ka poliisi. Mu kiseera kino abadde DPC wa Kumi.\nKayihura bwe yabadde mu kakiiko kano yasoose kuteekebwa ku nninga annyonnyole engeri poliisi gye yayamba omugagga okutwala ettaka lino, wabula yabadde azze ne boofiisa be bonna abaatambulirwako ensonga be yasabye bannyonnyole.


Bukedde Online - Bp. Ssebaggala ne Kakooza be bakulembeddemu ekkubo ly’omusaalaba e Mukono\nSsaabalabirizi Ntagali avumiridde abakulembeza...\nBp. Ssebaggala ne Kakooza be bakulembeddemu ekkubo ly’omusaalaba e Mukono,\nAbakulembeze b’eddiini okuli atwala klezia mu ssaza ly’e Lugazi Bp. Christopher Kakooza ne munne etwala obulabirizi bw’e Mukono, Bp. James William Ssebaggala be bakulembeddemu nnamungi w’abakkiriza abeetabye mu kutambuza ekkubo ly’omusaalaba ku Lwokutaano olutukuvu ku makya.\nBano batandikidde Wantoni mu kibuga Mukono nga Bp. Kakooza ne Ssebaggala be baatandise n’okusitula omusaalaba ne baguggya oluguudo lw’e Katosi we lutandikira okuva ku luva e Kampala okugenda e Jinja ne bagutwala okutuuka ku kkanisa ya St. Dunstan.\nMsgr. Richard Kayondo nga ye mubeezi wa Bp. Kakooza agambye nti ekkubo ly’omusaalaba lino lyatambuziddwa ku mulamwa ogugamba nti, obukulu bw’amaka n’engunjula y’abaana.\nKayondo asabye abazadde okugunjula obulungi abaana n’amaka okubeera obulungu. “Omwana okukula obulungi alina okubeera n’amaka mw’ava. Engunjula ennungi ey’abaana erina kutandikira mu maka gaffe amalungi. Amaka amalungi g’ego agawa eky’okulabirako ekirungi mu bulamu ne mu mpisa. Abaana ab’empisa ennungi baba baziyigidde ku bazadde baabwe. Mu mpisa ennungi mwe muli okwagala Katonda n’okwagala bantu bannaffe nga tubaagaliza ebirungi, okuyamba abali mu bwetaavu, okuba abagumiikiriza nga twewa ekitiibwa ate nga tukiwa ne bannaffe,” Kayondo bw'agambye.\nOno era abasabye okwewala okuyomba n’okuvumagana n’okumatira n’ebyo bye balina, okuyiga okukola n’okwebezaawo ssaako okubeera ab’empisa.\nEkkubo ly’omusaalaba lino lyetabiddwamu eyaliko omubaka wa palamenti owa Mukono South, Rev. Peter Bakaluba Mukasa, meeya wa munisipaali y’e Mukono George Fred Kagimu n’abalala bangi.


Yoswa 15 LCB - Ensalo za Yuda - Omugabo gw’abaana ba - Bible Gateway\n15 (A)Omugabo gw’abaana ba Yuda ng’enju zaabwe bwe zaali bwe baakuba akalulu, baaweebwa ekitundu okutuuka ku nsalo ya Edomu, ku lukoola lwa Zini, ku nkomerero y’oluuyi olw’obukiikaddyo.\n2 N’ensalo yaabwe ey’oluuyi olwo okuva ku Nnyanja ey’Omunnyo w’eva, ku kikono ekitunudde mu bukiikaddyo; 3 (B)n’esala wansi w’ekkubo eririnnya ku Akkulabimu n’eyita okutuuka ku Zini n’erinnya okuyita wansi wa Kadesubanea, n’eyita kumpi ne Kezulooni, n’erinnya ku Addali, n’ekyamira ku Kaluka; 4 (C)n’eyita ku Azumoni n’ekoma ku mugga ogw’e Misiri, n’eryoka esibira ku nnyanja. Eno ye yali ensalo yaabwe ey’obukiikaddyo.\n5 (D)N’ensalo yaabwe ey’obuvanjuba yali nnyanja ey’obukiikakkono. Kyali kikono kya Yoludaani we guyiyira ku Nnyanja ey’Omunnyo.\nN’ensalo ey’obukiikakkono kyali kikono kya nnyanja Yoludaani we guyiyiramu. 6 (E)N’eyambuka n’eyita ku Besukogula n’eyita ku luuyi lw’ebuvanjuba bwa Besualaba n’eyambuka okutuuka ku jjinja lya Bokani omwana wa Lewubeeni. 7 (F)Era n’erinnya ku Debiri okuva mu kiwonvu Akoli, n’egenda ku luuyi olw’obukiikakkono, n’edda e Girugaali emitala w’ekkubo eryambuka ku Adummimu, ekiri emitala w’omugga mu bukiikaddyo, n’etuuka ku nsalo ku mazzi ag’e Ensemesi, n’esala n’ekoma ku Enerogeri. Awo n’eryoka eyita ku kiwonvu kya Kinomu ku luuyi lw’ebugwanjuba ekyali ku nkomerero ey’ekiwonvu kya Lefayimu ku luuyi olw’obukiikakkono. 8 (G)Awo n’eryoka eva ku kiwonvu ky’omwana wa Kinomu n’etuuka ku njegoyego za Yebusi ku luuyi olw’obukiikaddyo ye Yerusaalemi, ne yeeyongera ku ntikko y’olusozi oluli w’okkira mu kiwonvu kya Kinomu ku luuyi olw’ebugwanjuba, ku nkomerero y’ekiwonvu kya Lefayimu mu bukiikakkono; 9 (H)ne yeeyongera okuva ku ntikko y’olusozi n’etuuka ku luzzi olw’amazzi ga Nefutoa, ne yeeyongerayo n’etuuka ku bibuga eby’oku lusozi Efuloni, n’etuuka ku Baala, ye Kiriyasuyalimu, 10 (I)n’ewetamu okuva e Baala ku luuyi olw’ebugwanjuba n’etuuka ku lusozi Sayiri n’eyita n’etuuka ku mabbali g’olusozi Yealimu ku luuyi olw’omu bukiikakkono, ye Kyesaloni, n’ekka ku Besusemesi, n’eyita ku Timuna, 11 (J)n’egenda ku mabbali ag’e Ekuloni mu bukiikakkono, n’ekka ku Sikkeroni n’etuuka ku lusozi Baala, n’ekoma ku Yabuneeri, ne ku nnyanja.\n12 (K)Ensalo ey’ebugwanjuba yali Ennyanja Ennene n’olubalama lwayo.\n13 (L)Yoswa n’awa Kalebu omwana wa Yefune omugabo mu baana ba Yuda Kiriasualuba, ye Kebbulooni, ng’ekiragiro kya Mukama bwe kyali. Aluba ye yali kitaawe wa Anaki. 14 (M)Kalebu n’agobamu abaana abasatu aba Anaki: Sesayi ne Akimaani, ne Talumaayi, abaana ba Anaki. 15 N’ava eyo n’alumba abaali mu Debiri, edda eyayitibwanga Kiriasuseferi. 16 (N)Kalebu n’agamba nti, “Anaakuba Kiriasuseferi n’akiwamba ndimuwa muwala wange Akusa amuwase.” 17 (O)Osunieri omwana wa Kenazi, muganda wa Kalebu, n’akikuba, Kalebu n’amuwa Akusa muwala we amuwase.\n18 Awo bwe yajja gy’ali, n’amugamba asabe kitaawe ennimiro. Bwe yava ku ndogoyi ye, Kalebu n’amubuuza nti, “Kiki kyoyagala nkukolere?” 19 N’addamu nti, “Nsaba onnyambe nga bwe wampa ettaka mu Negebu, ompe n’ensulo z’amazzi.” Kalebu n’amuwa ensulo ez’engulu n’ez’emmanga.\n20 Guno gwe mugabo gw’ekika ky’abaana ba Yuda ng’enju zaabwe bwe zaali.\n21 (P)Ebibuga ebyali bisemberayo ddala mu bukiikaddyo mu Negebu eri ensalo ya Edomu byali,\nKabuzeeri, n’e Ederei n’e Yaguli, 22 n’e Kina n’e Dimona, n’e Adada, 23 n’e Kedesi, n’e Kazoli, n’e Isunani, 24 (Q)n’e Zifu, n’e Teremu n’e Beyaloosi, 25 n’e Kazolukadatta, n’e Keriosukezulooni, ye Kazoli, 26 (R)n’e Amamu n’e Sema, n’e Molada, 27 n’e Kazalugadda n’e Kesuboni, n’e Besupereti 28 (S)n’e Kazalusuwali, n’e Beeruseba n’e Biziosia 29 n’e Baala n’e Yimu, n’e Ezemu, 30 (T)n’e Erutoladi n’e Kyesiri n’e Koluma, 31 (U)n’e Zikulagi, n’e Madumanna, n’e Samusanna, 32 (V)n’e Lebaosi, n’e Sirukimu, n’e Ayini, n’e Limmoni. Ebibuga byonna awamu amakumi abiri mu mwenda, n’ebyalo byabyo.\n33 (W)Era ne mu nsi ey’ensenyi Esutaoli, n’e Zola, n’e Asuna, 34 (X)n’e Zanowa n’e Engannimu, n’e Tappua, n’e Enamu, 35 (Y)n’e Yalamusi n’e Adulamu, n’e Soko, n’e Azeka 36 (Z)n’e Saalayimu, n’e Adisaimu, n’e Gedera, n’e Gederosaimu, ebibuga kkumi na bina n’ebyalo byabyo.\n37 Zenani, n’e Kadasa, n’e Migudalugadi, 38 (AA)n’e Dirani, n’e Mizupe, n’e Yokuseeri, 39 (AB)n’e Lakisi, n’e Bozukasi, n’e Eguloni, 40 n’e Kabboni, n’e Lamamu, n’e Kitulisi, 41 (AC)n’e Gederosi, Besudagoni, n’e Naama, n’e Makkeda, ebibuga kkumi na mukaaga n’ebyalo byabyo.\n42 (AD)Libuna n’e Eseri, n’e Asani, 43 n’e Ifuta n’e Asuna, n’e Nezibu, 44 (AE)n’e Keira, n’e Akuzibu, n’e Malesa, ebibuga mwenda n’ebyalo byabyo.\n45 Ekuloni n’ebibuga byamu n’ebyalo byakyo, 46 okuva ku Ekuloni okutuuka ku nnyanja, ebibuga byonna ebiriraanye Asudodi n’ebyalo byabyo; 47 (AF)Asudodi, ebibuga byakyo n’ebyalo byakyo; Gaza, ebibuga byakyo n’ebyalo byakyo okutuuka ku mugga ogw’e Misiri, n’ennyanja ennene, n’ensalo yaayo.\n48 (AG)Ne mu nsi ey’ensozi,\nSamiri, n’e Yattiri, n’e Soko, 49 (AH)ne Danna, ne Kiriasusanna, ye Debiri, 50 (AI)ne Anabu, n’e Esutemoa, n’e Animu, 51 (AJ)n’e Goseni, n’e Koloni, n’e Giro, ebibuga kkumi na kimu n’ebyalo byabyo.\n52 (AK)Alabu, n’e Duma, n’e Esani, 53 n’e Yanimu, n’e Besutappua, n’e Afeka, 54 n’e Kumuta n’e Kiriasualuba, ye Kebbulooni, n’e Zioli ebibuga mwenda n’ebyalo byabyo.\n55 (AL)Mawoni, n’e Kalumeeri, n’e Zifu, n’e Yuta, 56 (AM)n’e Yezuleeri, n’e Yokudeamu, n’e Zanoa, 57 (AN)Kaini, n’e Gibea, n’e Timuna, ebibuga kkumi n’ebyalo byabyo.\n58 (AO)Kalukuli, Besuzuli, n’e Gedoli; 59 n’e Maalasi, n’e Besuanosi, n’e Erutekoni, ebibuga mukaaga n’ebyalo byabyo.\n60 (AP)Kiriasubaali, ye Kiriyasuyalimu, n’e Laaba ebibuga bibiri n’ebyalo byabyo.\n61 Mu ddungu:\nBesualaba, n’e Middini, n’e Sekaka, 62 (AQ)n’e Nibusani, n’ekibuga eky’omunnyo, n’e Engedi, ebibuga mukaaga n’ebyalo byabyo.\n63 (AR)Abayebusi, be baali mu Yerusaalemi abaana ba Yuda ne batayinza kubagobamu; Abayebusi ne babeera wamu n’abaana ba Yuda mu Yerusaalemi n’okutuusa kaakano.\n15:1 : a Kbl 34:3 b Kbl 33:36\n15:3 : Kbl 34:4\n15:4 : a Kbl 34:5 b Lub 15:18\n15:5 : a Kbl 34:10 b Yos 18:15-19\n15:6 : a Yos 18:19, 21 b Yos 18:17\n15:7 : a Yos 7:24 b 2Sa 17:17; 1Bk 1:9\n15:8 : nny 63\n15:9 : a Yos 18:15 b 1By 13:6\n15:10 : Lub 38:12\n15:11 : Yos 19:33\n15:12 : Kbl 34:6\n15:13 : Yos 14:13-15\n15:14 : a Kbl 13:33 b Kbl 13:22 c Bal 1:10, 20\n15:16 : Bal 1:12\n15:17 : Bal 3:9, 11\n15:21 : Lub 35:21\n15:24 : 1Sa 23:14\n15:26 : 1By 4:28\n15:30 : Yos 19:4\n15:31 : 1Sa 27:6\n15:32 : Bal 20:45\n15:33 : Bal 13:25; 16:31\n15:34 : 1By 4:18; Nek 3:13\n15:36 : 1By 12:4\n15:38 : 2Bk 14:7\n15:39 : a Yos 10:3; 2Bk 14:19 b 2Bk 22:1\n15:41 : Yos 10:10\n15:42 : 1Sa 30:30\n15:44 : a Bal 1:31 b Mi 1:15\n15:47 : a Yos 11:22 b nny 4 c Kbl 34:6\n15:48 : 1Sa 30:27\n15:49 : Yos 10:3\n15:50 : Yos 21:14\n15:51 : Yos 10:41\n15:52 : Lub 25:14\n15:55 : Yos 12:22\n15:56 : Yos 17:16\n15:57 : Yos 18:28; Bal 19:12\n15:58 : 1By 2:45\n15:60 : a Yos 18:14 b Ma 3:11\n15:62 : 1Sa 23:29\n15:63 : a Bal 1:21 b 2Sa 5:6


Bukedde Online - Battottode engeri gye battamu Nagirinnya ne ddereeva we boogedde: Omulimu gw'omugagga twagukolera kaasi wa 1,500,000/-\nBattottode engeri gye battamu Nagirinnya ne ddereeva we boogedde: Omulimu gw'omugagga twagukolera kaasi wa 1,500,000/-\nRema ategese obukadde 200 ez'omukolo gw'okwanjula\nAb'e Kasangati balaajanye ku musolo gw'ama...\nAdded 10th September 2019\nOmutemu bamukutte n’agamba: Amannya nze Kasolo. Ffe twasse omuwala Maria Nagirinya. Ddereeva we Ronald Kitayimbwa Ssaalongo ye twamuttiddewo, omulambo ne tugussa mu bbuutu y’emmotoka. Agattako: Okutta Nagirinya twabadde ku mulimu gwa mugagga waffe. Yatusasudde kaasi 1,500,000/- (akakadde kamu n’ekitundu). Omulimu gwe twagukoze tatubanja. Naffe tetumubanja.\nKasolo agambibwa okuvuga mmotoka ya Nagirinya (waggulu).\nKasolo asinga kumanyibwa nga "Arsenal". Kyokka oluusi yeeyita Hussain oba Kopian.\nYe ne banne okuli Johnson Lubega (alina enviiri z'abaraasi) ne Hussein Kisekka baakukunuddwa mu kifo kya Mabiito e Nateete okumpi n'e poliisi, ekimanyiddwa olwa bamalaaya abeetundirawo.\nOkubakwata kyaddiridde omuyiggo gw'abeebyokwerinda okuli bambega b'amagye aba CMI.\nOkubafuna, waabaddewo okwekenneenya essimu ya Nagirinya ne kizuulwa nga bwe yamala okuwambibwa ku Lwokusatu nga August 28, 2019, enkeera ku Lwokuna essimu ye eraga nga baagiggyako ssente emitwalo 50 ku Mobile Money e Nateete.\nNagirinya yawambibwa e Lungujja mu kiro kya August 28, ng'ali ne Kitayimbwa eyali amuvuga.\nEngoye ezaasangiddwa mu nnyumba y'abagambibwa okuba abatemu.\nEmirambo gyabwe gyazuulwa ku Lwokutaano nga August 30, e Nakitutuli-Nama mu Mukono. Essimu ya Nagirinya yalaze nga ssente zaggyibwayo ku Mobile Money e Nateete.\nBambega baagenze mu kifo ekyo ne bakwata addukanya Mobile Money ayitibwa Nakubulwa. Ono ye yabategeezezza nti ssente tezaggyiddwaako mukazi.\nZaggyiddwaako basajja era abamanyi bulungi bavubuka b'e Nateete. Yabuulidde abaserikale nti bannannyini ssimu atera okubalaba ku Mabiito-Nateete.\nKu Ssande ekiro, abeebyokwerinda baazinze ekitundu ne bakwata abavubuka bano. Eggulo abaakwatiddwa baabazzizzaayo okulaga gye babadde basula ne gye bassa essimu ya Nagirinya.\nKasolo (ku kkono) ne Johnson Lubega.\nBaafunyeeko essimu emu endala yabadde tennazuuka we bwazibidde eggulo. Nga babakutte, Kasolo yattottodde ebyaliwo.\nAgamba: Nze Kasolo era bwe twawamba Nagirinya nze nnavuga emmotoka ye. Kitayimbwa eyali avuga Nagirinya ye olwamuggya ku siteeringi, twamukubirawo jjeeke y'emmotoka ku kawompo n'afiirawo, omulambo ne tugussa mu bbuutu.\nBwe twava e Lungujja, emmotoka twagitwala mu Kitooro e Nateete emabega wa poliisi.\nAwo we twaggyira omulambo gwa Kitayimbwa mu mmotoka ya Nagirinya ne tugussa mu ndala Prado eyalimu omukazi n'abantu abalala.\nNagirinya naye twamussa mu Prado nga mulamu. Kasolo yavuga emmotoka ya Nagirinya n'agenda nayo e Kireka (bye baakolayo tannabyogera).\nAbantu nga bakuhhaanye okulaba abagambibwa okuba abatemu.\nOluvannyuma n'agizzaayo e Nateete we yagisuula. Aba Prado baavuga omulambo gwa Kitayimbwa ne Nagirinya (nga mulamu) ne bagenda e Nama- Mukono, we battira Nagirinya olwo emirambo gyombi ne bagisuula mu mwala ne bagibikkako ebisubi. Mu mmotoka ya Nagirinya baanyagamu emitwalo 17 n'essimu ze bbiri.\nMu kumutulugunya baamusaba "PIN" gye baakozesa enkeera okuggyayo ssente emitwalo 50 ku Mobile Money.\nBambega baategeezezza nti abaakwatiddwa bakyalina bingi bye bababuuza okuli okwogera omugagga eyabatuma.\nKasolo abadde yaakayimbulwa okuva e Luzira kyokka emisango egyamusibya gyabadde teginnamanyika.\nAbatemu mu kutta Nagirinya n'okuggya omulambo gwa Kitayimbwa mu mmotoka, omusaayi gwabasammukira.\nOmu ku batemu ekikooti kye yalimu yakirekawo e Nama ate abalala abaali mu Prado engoye ne bazisuula e Namanve.\nBambega nayo baagenzeeyo n'abatemu babalage we baasuula engoye. Nakubulwa addukanya Mobile Money yategeezezza nti bizinensi agikola ne bba Disan.\nEdduuka lyabwe liri mu Musoke zooni. Adam Ssozi, akulira ebyokwerinda mu Musoke Zooni yategeezezza nti Nakubulwa yakwatiddwa Lwakutaano.\n"Abatuuze bankubidde essimu nga bambuulira bwe waliwo abasajja b'emmundu abasazeeko Mobile Money.\nNnayanguye okutuuka ne ndaba abatuuze bange Nakubulwa ne bba nga babassa mu mmotoka Noah ne mbawondera okutuuka ku poliisi e Nateete", bwe yannyonnyodde. N'agamba nti atwala poliisi yamukakasizza nti baliko bye babeetaaza ku buzzi bw'emisango.\nJames Kiganda, muliraanwa wa Disan agamba; Disan alina obuyumba bubiri obwa Mobile money, ng'akamu (akali mu langi za Airtel emmyuufu) n'akalala ka MTN.\nNakubulwa akola emisana ate bba n'akola ekiro okukeesa. Ekifo we bakolera, waliwo ebbaala nnyingi ezikola okukeesa.\nOgwa Kabafunzaki okulya enguzi gujulidde\nSsekandi bamuloopedde ensonga z'oluguudo oluva e Masaka okudda mu Nnyendo\nOmuliro gusaanyizzaawo emmaali y''abasuubuzi e Bwaise


Olukwe olw’ekusifu olulukiddwa Jacob Oulanya okuwangula Kadaga ku bwa Sipiika bwa Palimenti – Watchdog Uganda\nAmyuaka omukubiriza w'olukiiko lwe Gwanga Jacob Oulanya\nOKUVA okulonda abakulembeze ba Palimenti bwe kwaggwa ababaka abasinga okuli abakomawo saako n’abo abayingira batuula bufofofo okulaba nga bafuna Omukubiriza w’olukiiko lwe Ggwanga omuggya.\nEmbilanye esinga eri wakati w’omumyuka wa Sipiika Jacob Oulanya ne Sipiika aliko kati Rebecca Alitwala Kadaga nga ekifo kino yakakimalamu emyaka 10.\nEnsonda ziraga nti waliwo olukwe olwekusifu olutekeddwatekeddwa okulaba nga Oulanya awangula ekifo kino, era watereddwawo abantu ne bitongole eby’enjawulo okulwana kye bayise olutalo lw’okwekutulako Kadaga.\nMuno mulimu Ababaka ababadde mu Palimenti kyokka nga baakomyewo naddala abali mu kibiina ekiri mu buyinza ekya NRM nga kw’otadde ne ba Minisita abasinga omuli n’abatayita mu kalulu.\nAbabaka abaggya nabo batereddwako essira era nga kati buli kadde bafuna amasimu ag’okumukumu agabasaba okulonda Jacob Oulanya ku bwa Sipiika, muno bamu basuubizibwa ebifo ku bukiiko saako ne nsimbi okweyozaako ennaku ya kalulu.\nAbabaka abatayita mu kalulu nabo tebalekeddwa bbali kubanga ababalira Oulanya bagamba nti bano nabo basobolera ddala okubaako kye bakola okulaba nga bakuyega banaabwe ababawangula okulaba nga banoonyeza Oulanya akalulu awangule ekifo kino.\nBannamawulire naddala abagasakira mu Palimenti n’abakolera ku mitimbagano nabo tebalekeddwa bbali mu kawefube ono, nga bagamba nti oba oli awo banafuna ku mugaati gwe Ggwanga b’ekulakulanye nga Oulanya ye Sipiika.\nEzimu ku nsonga ababaka abawagira Oulanya ze basinga okwesibako kwe kuba nti Sipiika Kadaga asosola mu Babaka era nga wakizuula nti tomuwagira afuba okukulemesa okubaako ky’oyogera wakati mu kukubaganya ebirowoozo mu palimenti.\nEkilala obutakwata budde, Ababaka bangi bazze beemulugunya ku Kadaga nga bagamba nti Olumu alwawo okuyingira mu lukiiko kino ne kiletawo okunyuka nga obudde bugenze bangi ne bakoowa.\nOkuleka ensonga mu ddiiro nga teziwedde nayo nsonga nkulu nnyo emulangibwa ne bilala bingi.\nLINDAH NALUBANGA: How PAU is Fostering Gender Equity and Inclusivity in Uganda’s Petroleum Industry


Bukedde Online - Poliisi etaasizza Omugabe ku mulumbaganyi\nPoliisi etaasizza Omugabe ku mulumbaganyi\nOmujaasi eyatta abantu 8 asibiddwa emyaka...\n‘Bannaddiini muve ku by’omwoyo byokka muluhhanye...\nPOLIISI yalwanaganye n’omusajja e Mbarara bwe yalumbye Omugabe wa Ankole amukube ng’amugobye mu lukiiko.\nPoliisi n’abamu ku be yasuulidde emisanvu.\nEnsiitaano yabadde ku Dinners Guest House Mbarara nga William Katatumba awakanya eby’okuzzaawo Obugabe so ng’Omulangira Asiimwe Ntare eyayise olukiiko yabadde ayagala lutuule.\nOmulangira Ntare bwe yalabye nga Katatumba awakanya enteekateeka z’olukiiko kwe kumugobamu naye n’asalawo okukola olutalo.\nJafari Magezi akulira poliisi y’e Mbarara, yagambye nti okutabuka kw’olukiiko luno kyavudde ku kubeera nti waliwo abawakanya okuzzaawo Obugabe kubanga ebifo ebimu mwe balina ettaka kati by’ebyo Omugabe we yatuuzanga enkiiko mu biseera ebyayita.\nNtare ye Mulangira Owoomukaaga ali mu nteekateeka z’okuzzaawo Obugabe bwa Ankole. Singa obugabe buddawo abamuwakanya basobola okufiirwa erimu ku ttaka lye balina kubanga abakulira olulyo Olulangira bagamba nti ebimu byali bifo bya nnono mu Bugabe.\nNtare yagambye nti okuzzaawo ebya Ankole tebalina kwebuuza ku Katatumba, kabeere ng’akkirizza oba agaanye bo baakugenda mu maaso n’enteeketeeka.\nObubonero bwa S1 amasomero gabukuumidde waggulu


Bukedde Online - Batidde bazadde ba Lukwago okumanya bw'ali\nPoliisi mukomye okugumbulula enkiiko z'abe...\nAmaka ga bazadde ba Lukwago e Kabungo.\nABOOLUGANDA lwa Loodi Meeya Ssaalongo Erias Lukwago abaasangiddwa e Kabungo mu ggombolola y'e Kyamuliibwa e Kalungu mu maka ga Hajji Muhamood Mirundi ne Salimat Nakayaga, bategeezezza nti bazadde baabwe baabadde bakyagaanye okubabuulira amawulire g'okulwala kwa mutabani waabwe nga bagamba nti okusinziira ku mbeera gye balimu bayinza okuyisibwa obubi. Awaka waabadde wasiriifu nga bazadde ba Lukwago bombi omusasi ono yabasanze mu nnyumba gye bataamuganyizza kuyingira kwogerako nabo.\nErias Makubuya, mukulu wa Lukwago nga musomesa w'eddiini mu Kiwaawo Moslem Primary School yategeezezza nti amawulire g'okulwala kwa Lukwago baagafunye nga yaakamala wiiki bbiri ng'avudde mu kyalo ku mikolo gy'okuziika.\nYagambye nti eyamukubidde essimu yamugumizza nti e Nairobi, Lukwago yatwaliddwa okufuna obujjanjabi obusingako si lwakuba nti embeera ye yabadde etiisa nnyo ng'era ne ku Lwokuna ku makya yazzeemu okumugumya nti embeera yeeyongera kulongooka.\nYasambazze ebigambibwa nti oba olyawo obulwadde bwa Lukwago bwekuusa ku mbeera y'ebyobufuzi gy'ayitamu ennaku zino n'agamba nti aboogera ebyo balimba kubanga muganda we naye muntu asobola okufuna obukosefu ku bulamu bwe obudde bwonna ng'omuntu omulala yenna bwe yaalibadde.\nShafik Mugerwa ng'ono ayita Lukwago taata omuto yayongeddeko nti okusinziira ku be bawuliziganya nabo abali okumpi n'omulwadde, omuntu waabwe obudde bwonna akomawo. Wabula abamu ku batuuze baalaze okutya nti obunyoolagano bw'ebyobufuzi bw'azze abeeramu nabwo oba olyawo busobola okumunafuya.\nHajji Muhamood Mirundi\nBakansala basondedde Ssajjalyabeene ssente yeesimbewo ku bwannamugina


Gav't eggyewo kalantiini abalunzi ne bafuna obuweerero\nAbeebijambiya bayingiridde omutuuze ne bam...\nEsther Kagoya y'ali mu maziga oluvannyuma lw'abasajja bataano abaalumbye amaka gaabwe e Nantabuulirirwa Seeta mu Mukono.\nKagoya agamba nti baabadde n'emmundu musanvu ne bakwata bba Ivan Ntambi ne mwannyina Arthur Mugoya ne babulawo nabo wiiki ewedde.\nNtambi musuubuzi wa kasooli n'omuceere e Mubende nga kasooli amukubamu obuwunga mu Kisenyi- Kampala.\nKagoya yagambye nti abasajja bano abaabadde mu mmotoka ekika kya Noah nnamba UBE 569R baayutte bba ne mwannyina era nga bano baayisiddwa mu ngeri yeemu gye baayisaamu Yusuf Kawooya owa DP nga October 18, 2018 bwe baali bamukwata okumpi ne Klezia ya Christ the King mu Kampala kuba abakwate baagenze bafuuwa musaayi olw'ebiwundu bye baafunye ku mutwe nga babakubye ebigala by'emmundu.\nTwabadde tuwumuddemu ku Sande awaka nga tutudde tunyumyamu n'omugenyi mwannyinaze Arthur Mugoya akola eby'amasannyalaze g'omunnyumba.\nZaabadde saawa 7:30 ez'emisana, abasajja abaabadde batambulira mu mmotoka ekika kya Noah enjeru nga bali mu ngoye ezabulijjo ne bajja awaka ne basimba emmotoka yaabwe okuliraana omulyango oguyingira mu kikomera.\nBaabadde abasajja bataano nga balina emmundu musanvu, ennene bbiri ne pisito ttaano kuba buli omu yabadde alina ekyokulwanyisa ate nga waliwo n'abalala abaabadde basigadde mu mmotoka ebweru.\nNabadde wabweru nga baze ne mukoddomi we bali mu nju era ne bambuuza Ivan aliwa? Tebaasibyemu beesozze butereevu enju baatutegeezezza nti balina by bagenda okumuubuuza nebafuluma naye nti balina yebaabadde bamugamba bweyafulumye wabweeru w'ekikomera baamusindiikiriza ku mpaka okumutuusa mu mmotoka era mwalimu ne banaabwe.\nMukoddomi we yavuddeyo nababuuza ekikwasa Ntambi era naakuba n'emmotoka ebifaananyi.\nBaamukubye ekigala ky'emmundu n'agwa ng'afuuwa omusaayi.\nKagoya yategeezezza Bukedde nti guno gwabadde gwakubiri nga Ntambi akwatibwa mu ngeri yeemu n'abuzibwawo.\nOgwasooka gwaliwo mu November 2018 era nga yatwala wiiki bbiri nga tamanyiddwa kifo w'akuumirwa kyokka oluvannyuma baamuleeta ne bamusuula ku poliisi ya Jinja Road.\nOluvannyuma yatwalibwa mu kkooti e Nakawa n'aggulwako ogw'obufere nti yali afeze omu ku Bazungu abakola oluguudo lwa Northern bypass ayitibwa Paul Vitala, n'ayimbulwa ku kakalu ka kkooti.\nKagoya yayongeddeko nti atambudde ku buli poliisi okuli eya Nantabuulirirwa, Seeta, Mukono, Jinja Road, CPS, Flying squad ne Naggulu wabula tebalina ky'amaanyi kye\nAkulira Vision Group Robert Kabushenga agguddewo essuula empya\nBukedde akwataganye ne Ebonies okulwanyisa obwamalaaya\nEngeri abagezigezi gye bakozesezza okukyala kwa Paapa Francis okulya ssente ez'amangu mu batuuze e Kira\nAb'e Mukono embwa zibasattiza


Bukedde Online - Atemyeko bbebi we omutwe\nSterling azzeemu okugwa Gomez mu malaka\nOmuserikale eyeerippa ku mmotoka yakola kya...\nPoliiisi e Rakai ekutte omukazi agambibwa okukwata ejjambiya n’atemako omwana we ow’emyezi omukaaga omutwe n’agusuula wali oluvannyuma lw’okwekyawa ng’agamba nti tamanyi musajja nannyini mwana ono era yabadde talina buyambi!\nEkikangabwa kino kyabadde ku kyalo Kiruuli mu ggombolola y’e Kifamba e Kooki mu Rakai omukazi Evelyn Mukamugema 24, bwe yatemyeko omwana we omulenzi ow’emyezi omukaaga omutwe ne gugwa wali ng’omwana ono yabadde yamutuuma erinnya lya Miracle.\nPoliisi ono yamutaasizza ku batuuze abaabaddde baagala naye okumutta n’emuddusa ku kitebe kya poliisi e Rakai gye yaggaliddwa. Poliiisi yategeezezza nti yabadde awo n’awulira ekintu ekimugamba nti ‘mutte’ naye n’amutta.\nOmuduumizi wa poliisi e Rakai, Ben Niwamaanya yakakasizza okukwatibwa kwa Mukamugema era yagguddwaako gwa kutta muntu.\nMinisita alayidde okufaafaagana n’abaatemyeko omukazi omutwe\nSterling azzeemu okugwa Gomez mu...\nOmutendesi wa Bungereza, Gareth Southgate aggye Raheem Sterling mu ttiimu ye enettunka ne Montenegro ku Lwokuna...


Bukedde Online - Abalenzi basinze abawala mu bya PLE ebigenda okufuluma\nLonda yunivasite entuufu ssente zo zireme...\nABAYIZI 640,860 abaatudde ebigezo bya PLE ne bazadde baabwe beesunga ebyava mu bigezo byabwe, ebisuubirwa okufulumizibwa obutasukka January 17, 2017.\nAbayizi abaatudde P7 omwaka oguwedde nga babakebera.\nBino by’ebigezo bya PLE, Minisita w’ebyenjigiriza, Janet Kataha Museveni n’akulira UNEB omupya Daniel Nokrach Odongo bye bagenda okusooka okufulumya bukya balondebwa mu bifo byabwe.\nJanet Museveni yalondeddwa okudda mu bigere bya Maj. Jessica Rose Epel Alupo mu nkyukakyuka Pulezidenti Museveni ze yakoze mu Gavumenti mu June wa 2016 ate Odongo yasikidde Matthew Bukenya eyawummudde mu April wa 2016.\nOmwogezi wa UNEB, Hamis Kaheru yategeezezza Bukedde eggulo nti ekiruubirirwa kyabwe, kwe kufulumya ebyava mu PLE nga wiiki eyookubiri eya January tennaggwaako.\nKaheru yawakanyizza ebigambibwa nti ebyava mu PLE bigenda kufulumizibwa ku Lwokubiri olujja nga January 10 n’ategeeza nti UNEB tennasalawo ku lunaku kubanga olunaku olw’okufulumya ebigezo lusalibwawo ng’abakulira UNEB basoose kusisinkana Minisita w’ebyenjigiriza.\nWabula ensonda mu UNEB zaategeezezza nti ebigezo bya PLE byakufulumizibwa obutasukka January 17 kisobozese amasomero aga siniya okusunsulamu abayizi abagenda mu SI basobole okutandikira wamu n’ab’ebibiina ebirala nga February 6, 2017.\nKaheru yategeezezza nti mu kiseera kino, abakugu ba UNEB bali mu kusengeka n’okuteekateeka ebyava mu bigezo mu kompyuta za UNEB okusinziira ng’abayizi bwe baayise ebigezo.\nAbayizi 640,860 abeesunga ebyava mu bigezo byabwe, baatudde PLE nga November 2 ne 3, 2016 ng’ebigezo baabituulidde mu masomero 12,391 okwetooloola Uganda yonna. Bano basinze obungi ku abayizi 621,401 abaatuula PLE mu November 2015.\nAbayizi 488,323 ku bayizi 640,860 abaatudde PLE b’amasomero aga UPE gavumenti b’esasulira fiizi ate abayizi 152,537 b’amasomero ag’obwannannyini.\nKu bayizi 640,860 abaatuula PLE, abasinga baabadde bawala nga baabadde 329,349 ate abasigadde 311,511 balenzi, wabula ensonda mu baagolodde ebigezo bya UNEB zaategeezezza nti abalenzi baasinze abawala okuyitira waggulu mu ddaala erisooka n’eryokubiri.\nEnsonda mu UNEB zaategeezezza nti abayizi baasinze kuyita ssomo erya SST ne baddako Olungereza ne Ssaayansi. Okufaananako ng’emyaka egiyise, Okubala bangi tebaakuyise.


Bukedde Online - Vipers ewadde KCCA ekikopo\nOkuzannyisa atakkirizibwa kuzaalidde Uganda...\nDan Wagaluka owa Soana (ku kkono) ng'atagaza abazannyi ba SC Villa eyamwola. Baalemaganye ggoolo 3-3 e Nakivubo ku Lwokutaano.\nSC Villa 3-3 Soana\nVipers 0-0 Simba\nLeero mu liigi:\nURA - SC Villa,Lugazi\nKCCA yaakuwangula ekikopo ng’ekyabuzaayo omupiira singa ewangula Express ku Lwokubiri lwa wiiki ejja.\nKino kiddiridde Vipers gy’ettunka nayo okulemwa okuwangula Simba mu mupiira gwe yabadde erina okufunamu obubonero busatu efunza ku bubonero KCCA bw'egisinza. Ku Lwokutaano, Vipers yalemaganye ne Simba erwana obutasalwako (0-0) e Buikwe ekyasannyalazza emikisa gyayo okweddiza ekikopo.\nAmaliri gano gaawadde KCCA ya Mike Mutebi ggaapu y’okuwangula ekikopo kye ekisooka mu byafaayo kuba kati ttiimu ye yeetaaga obubonero busatu esitukire mu kikopo.\nKCCA ne Vipers kati buli omu alina emipiira 28 kyokka KCCA esinga Vipers obubonero 4 kuba mu kaseera kano erina 55 ate Vipers eri ku 51 ekitegeeza nti singa KCCA ewangulayo omupiira gumu, yaakuweza obubonero 58 nga Vipers ne bw'ewangula emipiira gyayo ebiri okuli Saints ne URA eweza 57.\nEMIKISA GYA VIPERS OKU WANGULA\nVipers okuwangula ekikopo kino erina kuwangula mipiira gyayo ate esabirire Express ekube KCCA ate Sadolin egisuule amaliri.\nKitegeeza nti KCCA emalira ku 55 ate Vipers eweza 57. VIPERS Y'EGA BIDDE KCCA EKIKO PO Emirundi esatu nga KCCA esuula obubonero nga ne Vipers esuula. Mu mipiira mukaaga egisembyeyo KCCA ewangudde ebiri gyokka (JMC 2-0 ne SC Villa 1-0) ekyandiwadde Vipers enkizo okugiggya ku ntikko


Bukedde Online - Munnansi wa South Afrika afiiridde mu wooteeri mu Kampala\nAtottodde engeri gye yatta muganzi we\nEyatwalibwa okusoma n'afuulibwa yaaya bamu...\nABAKOZI ku wooteeri ya Golden Tulip mu Kampala byabaweddeko ne basoberwa omusajja eyayingidde wooteeri nga mulamu ku ssaawa 6:00 ez’emisana bwe baamusanze ng’afudde ku ssaawa 3:00 ez’ekiro.\nFred Steinberg Johnnes\nFred Steinberg Johnnes 54, munnansi wa South Afrika, yatuuse mu Uganda ku Lwokubiri ku ssaawa 2:00 ez'oku makya. Yajjidde ku nnyonyi ya kkampuni ya Fly Emirates.\nOkujja mu Uganda, yasoose Kenya mu kibuga Nairobi gye yabadde ku mirimu gya kkampuni oluvannyuma n'ajja mu Uganda.\nYabadde atambulira ku paasipooti nnamba M00202750. Steinberg, yatuuse ku Golden Tulip Hotel ku Kyaddondo Road ku ssaawa 6:00 ez'emisana n'ayingira ekisenge nnamba 602 kye baabadde baamutegekedde.\nKu ssaawa 3:00 ez'ekiro, muwala we yakubye essimu ku wooteeri okuva e South Afrika ng'abasaba bamuyunge ku kitaawe kubanga yabadde akuba essimu ye ey'omu ngalo nga tagikwata.\nOmukozi eyabadde awatuukira abagenyi eyategeerekeseeko erya Kasozi, yakubye essimu mu kisenge nnamba 602 Steinberg kye yabadde apangisizza nga teri akwata.\nBaalinzeeko okutuusa ku ssaawa ssatu n'eddakiika nga 50 ne bagenda mu kisenge bamutegeeze nti muwala we yabadde yeetaaga okwogerako naye ku ssimu.\nBagguddewo ekisenge nga taliimu ne bayita nga tebawulira kanyego. Ebintu bye byonna okwabadde amasimu, Laptop, wallet, essaawa n'ensawo ze, byabadde ku mmeeza abakozi baagenze okukebera mu kinaabiro, baamusanze yafiiridde mu bbaafu.\nOmukozi omulala eyategeerekeseeko erya Sarah, yamukebedde entunnunsi n'akizuula nti yabadde yafudde dda kwe kukubira poliisi ya CPS.\nSteinberg, y'abadde akulira emirimu gya kkampuni ya Commercial Refrigeration Services (CRS) mu Afrika.\nCRS, kkampuni ekola firiigi ekitebe kyayo ekikulu, kiri mu Johannesburg e South Afrika.\nPoliisi n'ekitongole ekiketta mu ggwanga ekya ISO, baafunye obutambi bwa kkamera za wooteeri obwakutte buli kimu ekyabaddewo nga Steinberg ayingira wooteeri okwetegereza oba nga waliwo omupango gwonna ogwakoleddwa.\nOmulambo gwa Steinberg, gwaggyiddwa ku wooteeri ku ssaawa 7:00 ez'ekiro ne gutwalibwa ku ggwanika e Mulago okwekebeggyebwa.\nOmu ku baserikale abali mu kunoonyereza ku nfa ya Steinberg yategeezezza nti, baasanze eddagala eriwerako mu kisenge kye erisuubirwa okuba nga lye lyavuddeko obuzibu.\nAkulira ebyokwerinda ku wooteeri eno eyategeerekeseeko erya Isaac, yagaanye okwogera ku by'okufa kwa Steinberg n'agamba nti, ensonga ziri mu mikono gya poliisi.\nOmwogezi wa poliisi mu Kampala n'emiriraano, Patrick Onyango yagambye nti, bwe baatuuse ku wooteeri, baggye sitatimenti ku baabaddewo okuli ne maneja wa wooteeri oluvannyuma omulambo ne bagutwala mu ggwanika okugwekebejja.\nYagasseeko nti, bateebereza nti omugenzi yafudde kikutuko.


Bukedde Online - Sserugga agobezza Kusaasira emmotoka y'omusiguze n'afuna ekyuma ekirala\nSserugga agobezza Kusaasira emmotoka y'omusiguze n'afuna ekyuma ekirala\nKiki ekitabudde Emma Carlos ne Spice Diana?...\nKalanguka ne Maro battikiddwa ne bacacanca...\nKATEMBA ali mu laavu ya Fred Seruga ne maama kabina, Catherine Kusasira si waakuggwa kati, anti woosomera bino nga Kusasira afunye ekyuma ekipya ekika kya Prado TX mw’atambulira ennaku zino.\nOmanyi Kusasira bwe yali akyawaganye ne taata w’abaana be, Seruga, waliwo omujaasi amanyiddwa nga Kiwanuka eyamupasula era n’amugulira n’emmotoka ekika kya Harrier eyakazibwako erya Kawundo era gy’abadde avuga. Naye mu kaweefube w’okudding ana gwe baliko, Seruga kwe kugimugobya.\nKiwa yapasula Kusasira ku Seruga mu June wa 2014. Agava e Makindye gagamba nti Kusasira bwe yasazeewo okudda ewa Seruga ne bakuba n’oluyimba ng’amwegayirira amusonyiwe, babadde batuula mu nkiiko ku Calendar okuggyawo ebiyinza okuddamu okubatabula.\nNga n’emmotoka ya Kiwa yabadde emu ku nsonga era n’asaba Kusasira asooke agyeggyeko olwo boogere. Ku Mmande, Kusasira yatuukiridde maneja waabwe Musa Kavuma n’amubuulira obuzibu bwe era n’amusaba amwongere ku ssente amuddize Harrier amuweemu mmotoka endala naye kye yakirizza era ddiiru baagikutulidde ku Calendar.\nYafunye Prado TX nnamba UAW 189E. Kusasira agamba nti yakkirizza okweggyako Harrier ya Kiwa, kiwe Seruga emirembe mu mutima.\nSserugga agobezza Kusaasira emmotoka y''omusiguze n''afuna ekyuma ekirala\nAb'ebyokwerinda banoonya abasomola ebyama bya Gavumenti


Bukedde Online - Omwami anankuba embaga jjangu\nOmwami anankuba embaga jjangu\nAbaana abamu ssi ba musajja, nkole ntya?\nNg'alina omulimu, alina empisa, omwetegefu okukola obufumbo,okugenda mu bakadde, kumwanjula, okwekebeza n'okunkuba embaga.\nMwana muwala ondabikidde ng'omwolesi w'emisono!\nNaliko naye ne mbiwummulamu\nEndabikayo ogikuuma otya?\nNze Anita Nakamatte\nAbasajja bangi baafuuka bayaaye si kyangu okufuna omutuufu\nObulamu bw'okubeera obw'omu obusanze otya\nSi bwangu kuba bingi ebibeera byetaagisa.\nGgwe weetaaga alina kubeera atya?\nNZE Prossy 36, mbeera Ntebe, ntunda ngoye, nazaalako, neddira Nte. Nnetaaga omwami ow'emyaka 45- 55, omwetegefu okukola obufumbo nga si muyaaye, si Musiraamu, ng'ali ku ddagala lya ARVS, akola ,atapangisa. Kuba 0700645429.\nNze Hanifah Nasaazi 29. Ndabika bulungi, sizaalangako. Nnoonya omwami ali ku ddagala lya ARVS, 'alabika obulungi, alina ku ssente n'omulimu, omwetegefu okukola obufumbo nga takozesa bitamiiza wadde okulya embizzi nga wa myaka 35- 45.Kuba 0791109144.\nNdi mukyala eyazaalako, mbeera Kinnawataka mu Kampala. Nneetaaga omwami ali ku ddagala lya ARVS, ow'emyaka 45-55, akola, amanyi omukwano nga mwetegefu okukola obufumbo. Kuba 0759008816\nNze Christine Nanteza. Mbeera Kajjansi era neddira Ffumbe. Nnina omwana omu. Nneetaga omwami ow'emyaka 30-45, asobola okunfunira ekyokukola, omwetegefu okukyalako mu bakadde bange, akola, alina empisa. Kuba 0704521368.\nNze Norah Nsangi 49. Mbeera Kawempe, neddira Mmamba. Nneetaaga omwami Omuganda, Omukatoliki nga wa buvunaanyizibwa, ow'emyaka 47- 55 omwetegefu okwekebeza omusaayi. Kuba 0782785366 twogere ebisingawo.\nNdi mukyala alabika obulungi . Nneetaaga omwami ow'emyaka 29-38 ,ali ku ddagala lya ARVS nga Muganda oba Munyankole. Kuba 0784778213.\nNze Aida Nakayima 26. Mbeera Kabojja, neddira Nte, ntunda dduuka ,nazaalako. Nneetaaga omwami eyeewa ekitiibwa, alina empisa, akola, ananfunira omulimu kuba njagala nnyo okukola. Njagala ali wakati w'emyaka 25- 40. Tujja kwekebeza omusaayi. Kuba 0752261934.\nNze Jane Namayanja 37. Mbeera Mbarara era gye nkolera emirimu gyange ku ssomero erimu, nazaalako, nasomako, neddira Mutima. Nneetaaga omwami omwetegefu okukola obufumbo, okugenda mu bakadde bange ng'akola, alina empisa, afaayo. Kuba 0706130585\nNze Jenipher Nakyejje 38. Mbeera Mukono, nazalaako,ntunda ngoye, nasomako. Nnoonya omwami ali ku ddagala lya ARVS ng'alabika bulungi kuba nange bwendi. Ateekeddwa okubeera ng'akola ate nga yakoowa eby'okuzaala.\nNjagala ali wakati w'emyaka 40-50,a lina empisa, amanyi omukwano. Kuba Ssimu 0705260508. Nnoonya omwami owookulya naye obulamu ku Ssekukkulu. Ndi muwala mulungi era ne ffiga nnungi.\nNtunda sipeeya wa mmotoka. Kuba 0700853461 twogere.\nZirabamuzaale: Obulira bw'abalongo bumubuusizza ebibanda\nAbalongo bamusudde mu njuki\nYeegaanyi eby'abalongo n'abatiza abaana


Bobi wine afulumizza ekiwandiiko - Radio Simba, The Best Luganda Station in the World !\nBobi wine afulumizza ekiwandiiko\nBobi Wine Ku mbeera eri e Busaabala.\nEmbeera eri ku One Love Beach eyungula ezziga kuba lifuuse ddwaniro. Amakubo gonna agatuuka ku beach gagaddwa era nebategeeza nti show yaffe teriiyo leero. Abawagizi bange babadde beeyiye mu bungi ne babakuba omukka ogubalagala.\nN’okutuusa kati tebanatuwa nsonga lwaki bayimirizza show eno kuba byonna ebyansabibwa nabikola. Newuunya omwogezi wa Poliisi Emiliam Kayima okuvaayo nategeeza nti tetwateekayo kusaba kwaffe era nti tetwagoberera byatulagirwa wabula nga n’ebiwandiiko mbirina. Lwaki tayogera kyetutatuukiriza bwekiba nga wekiri.\nLwaki bino baabikoze kiro nga tumaze okulanga wamu n’okuteekamu ssente nnyingi okuteekateeka. Abasirikale batuwoleza kimu nti balina ebiragiro okuva waggulu.\nMuyimbi munange bwetulina ekivvulu ku lunaku lwerumu ye ekikye gye kiri tewali akigaanye.\nPulezidenti Museveni yavuddeyo nakola ne vidiyo nga alanga ekivvulu ky’omulala ekiriyo ku lunaku lwerumu nga alinga agamba nti Yuganda yiye yekka. Alinga agamba nti okukkiriza okukola olina kumukomba mu bigere abeere nga yakutegeerera!\nBuno bwebubaka bwange;\nNga oyita mu bikolwa bino, oyoleka lwatu kiki ky’oli, okiraze nti oli mutitiizi. Bwoba olowooza nti okulemesa ebivvulu byange onnumya n’abantu abafunamu nga ntegese ebivvulu nga oyagala neme kufuna nsimbi kulabirira Bantu bange, ensi enkulaba.\nNtegese ekivvulu kino buli nga 26 December okumala emyaka 10, naye bwekiba nga kyekimu ku saddaaka zenina okukola olw’okukiririza mu mazima n’eddembe kakibeere. Nyongera okukakasa nti bwoba olowooza nti ojja kukyuusa endowooza yange ng’oyita mukuntiisatiisa n’okutulungunya sigenda kukufukamirira n’olunaku n’olumu.\nNga Katonda ali naffe olunaku olumu naawe ojja kugenda nga abalala abakusooka bwebagenda.\nMwebale nnyo bataayi bwetuli mu lutalo lw’okwebereramu! Amazima mugalaba bulijjo mbagamba nti Poliisi, ekkooti oba Palamenti sibwebigenda okutununula wabula ffe benyini ffe tulina okwebereramu.\nSDP officials Want Munyagwa to Resign.


Bukedde Online - Ebirungo omubiri bye gufuna mu kwegatta biguzza buto\nEbirungo omubiri bye gufuna mu kwegatta biguzza buto\nEbintu by'olusaago abavubuka bye beegomba ku bannaabwe\nEbiyamba ensulo z'omu kisenge obutakaliza\nAdded 23rd July 2013\nEMIRUNDI mingi abaagalana bwe baweza omwaka nga bali mu bufumbo, omukwano gwabwe guggwaamu ebbugumu, era abamu batuuka ne ku ssa ly’okwekuba omugongo!\nBano abaagalana baabadde mu kifo ekisanyukirwamu e Masaka ng’omwami asitudde ku kabiite we.\nKino kya mutawaana eri obufumbo bwabwe, kuba omu oba bombi bayinza okutandika okuwankawanka.\nAbasawo bazudde nti okunyumya akaboozi k’ekikulu kintu kikulu nnyo era kyongera okunyiriza abaagalana.\nOkunoonyereza okwakolebwa Dr. Weeks, okuva mu ddwaliro lya Royal Edinburgh e Bungereza kukkaatiriza nti abantu abanyiikirira okunyumya akaboozi naddala nga bakuliridde mu myaka tebakaddiwa mangu ate bawangaala.\n“Omuntu ew’ekika kino bw’omulaba, tomuwa myaka gy’alina kuba gyetoolako wakati w’emyaka etaano oba musanvu ekibaleetera okuwangaala.\nOkunoonyereza kuno kwakolebwa abakugu mu kwekenneenya n’okusengeka embeera z’abantu mu mukwano nga bakukolera ku bantu abasoba mu 1,000 omwali abaami n’abakyala ab’emyaka egy’enjawulo.\nOluvannyuma baakizuula nti kubbo, abantu 50 ku 100 abanyumya akaboozi emirundi egisoba mu esatu mu wiiki, bali wakati w’emyaka 40 ku 50 kyokka nga balinga ab’emyaka 30 ate ng’abamala ebbanga eddene nga tebanyumya kaboozi bakutuse n’okugwa embugubugu.\nDr. Patric Ssenjobe owa St. John Ambulence ku Buganda Road agamba nti abantu bangi abagudde mu mukwano oba okufumbiriganwa n’omuntu olw’okulabika ng’omuto, wabula akizuula buyise nti ali ku nkang’a.\nAnnyonnyola nti essanyu omuntu lyafunira e Namboole lya mugaso nnyo eri obulamu era lya lubeerera ekikuzza obuto.\n“Mu mbeera eno, buli lw’oyingira ekisaawe naddala nga weeyagalidde omubiri gufulumya ekirungo eky’obutonde ekireeta essanyu ebiyitibwa ‘endorphins’.\nEkirungo kino kiyamba okutta obulumi mu mubiri ekitebenkeza enkola y’ebitundu by’omubiri.\n“Eno y’ensonga lwaki bangi bwe mumalamu akagoba otulo tubatwalirawo, ate ne weebakira ddala bulungi.\nMu kiseera kino, omubiri gutandika okujjanjaba ebitundu ebiba binafuye ne biwaga buto ekiguzza obuggya”, bw’atyo bw’annyonnyola.\nAgamba nti kino kiyamba okumalako obukoowu, ebirowoozo oba obweraliikirivu ekiwagira omubiri okusala emyaka.\nAgattako nti buli lw’onyumya akaboozi, omubiri gufulumya ekirungo ekitonda omuntu. Kino kiyamba okuyooyoota n’okukuuma olususu nga lulabika bulungi ekikuyamba okusala ku myaka.\nMu ngeri y’emu, ekirungo ekitonda omuntu bwe kituuka ku lususu, terukaddiwa, kuba kiruyamba okwereega obulungi ne lutafuna nkanyanya.\nOlw’okuba nti omuntu akozesa amanyi mangi ngali mu kisaawe, kino kiwagira omubiri okusala amasavu amabi ekitebenkeza entambula y’omusaayi mu mubiri n’obeera mulamu bulungi.\nEkirala buli lw’onyumya akaboozi kiwagira enkola y’omutima ekiguyamba okukasuka obulungi omusaayi mu bitundu by’omubiri eby’enjawulo ekikusobozesa okuba omulamu obulungi n’okuwangaala.\nOkunyumya akaboozi emirundi egitakka wansi w’esatu buli wiiki kikendeeza ku mikisa gy’okufuna obulwadde bw’omutima.\nMu mbeera eno omubiri bwe gusala amasavu gukola ebirungo ebiyamba okugumya obwerinzi bw’omubiri n’oba mulamu bulungi ekikuzza obuto.\nAte ye Meddie Galabuzi Mulungi omukugu mu kuyooyoota ensusu z’abakyala okuva mu Medie- Pes skinline Clinic e Nateete agamba nti olususu bwe luba olubi okaddiwa wabula okwegatta ne mutuuka ku ntikko kiyinza okukugoba ebizibu by’ensusu.\nGalabuzi agamba nti bw’otuuyana ng’oli mu kisaawe kiyamba okufukirira n’okulongoosa obutuli bw’olususu n’okufulumya ebicaafu mu mubiri ekiyamba olususu okudda obuto.\nOkunyiikira okwegatta kiyamba okudaabulula olususu kuba ekikolwa kino kirung’amya entambula y’omusaayi n’omukka omulungi (oxygen) mu mubiri ekiyamba olususu okufuna ebiriisa ebiruyooyoota ne lushanana ekikuyamba okusala ku myaka.\nAte buli lw’onyumya akaboozi, omubiri gukola ekirungo kya ‘collagen’. Kino kiyamba okuyooyoota olususu ne lutafuna bubonero bwa bukadde, omuli omubiri okuyiikayiika n’okugwa embugubugu.\nHussein Kateregga omukugu mu kujjanjabisa dduyiro agamba nti akaboozi kakola nga dduyiro era kasala amasavu n’okogolola ebinywa, naddala nga mukozesezza sitayiro ez’enjawulo.\nBakazibaggya bakubaganidde ku Poliisi\nOmwana eyagudde mu mwala aziikiddwa\nEnkuba esombedde ab''e Namuwongo omulambo\nEyatolose awaka mmotoka emusse


Bukedde Online - Mmengo yeemulugunya ku by'okuteesa ku Federo\nMmengo yeemulugunya ku by'okuteesa ku Federo\nAb'e Ssisa bakiise e Mmengo\nEnsonga za Federo, Mmengo yeemulugunya ok...\nMMENGO etegeezezza nti, obweyamo bwa pulezidenti Museveni ku by’enteeseganya wakati wa gavumenti eya wakati ne Buganda ku Federo n’ebintu ebirala Abaganda bye babanja bwe yalagira omumyuka we Edward Ssekandi okutandika okuteesa bukyagaanyi okuvaamu omwasi.\nPulezidenti bwe yabadde ku mikolo gya Ssekandi egy’okwebaza Katonda olw’okumutuusa ku kitiibwa ekyo gye buvuddeko yamulagidde (Ssekandi) okukola enteekateeka z’enteeseganya ku Federo n’ebirala okuddamu kyokka ab’e Mmengo bagamba nti Ssekandi tannaabako ky’akolawo ekitandise okubamalamu amaanyi.\nMinisita wa Kabaka avunaanyizibwa ku by’okulanya, Kabuuza Mukasa yategeezezza nti bukya omumyuka wa Pulezidenti Ssekandi alagirwa mukama we tewali kinene kya nnyo kyakoleddwawo ekibalowoozesa nti oba olyawo ebigambo byali bya kiguumaaza.\nSsekandi mu kiseera kino ali mu Australia gye yakiikiridde Pulezidenti Yoweri Museveni.\nKyokka ssentebe wa NRM mu Buganda, Hajji Abdul Nadduli yategeezezza nti Abaganda ne Mmengo baleme kusooka kuggwaamu maanyi kubanga ye ne Ssekandi n’abantu abalala abakwatibwako ensonga eno batandise okussaawo olukang’ana olunaagobererwa mu nteesaganya.\nNadduli yagambye nti asisinkanye Ssekandi enfunda eziwerako ku nsonga eno nti era ne Ssekandi agitwala nga nkulu kyokka waliwo bye babadde balina okusooka okukkaanyako n’oluvannyuma batuukirire Mmengo naye yeetereeze.\nNadduli yategeezezza nti naye ku mukolo Museveni kwe yalagirira omumyuka we e Masaka yaliyo era bw’agatta ekyo n’ekyokuba nti ye ssentebe wa NRM mu Buganda ng’ate naye Federo kw’afiira tayinza kutuulira awo.\nKyokka waliwo omukungu w’e Mmengo omulala eyategeezezza nti okusinziira ku bizze bibeerawo nga Mmengo ne gavumenti bamala ebiseera mu bufubo kyokka ate oluvannyuma ne watabeerawo kituukibwako talina ssuubi nti ku mulundi guno wanaabaawo ekipya.\n“Twagala pulezidenti eby’okudda mu kuyita enteesaganya oba abiveeko agambe bugambi nti Mmengo bagiwe Federo oba tebagiwa kubanga amateeka mw’asobola okukolera ekintu ekyo wegaali.\nAsobola okukunga ababaka ba NRM mu kabondo kaabwe nga bw’akola ku bintu ebirala ne kibeerawo,” Minisita wa Kabaka omulala eyasabye amannye ge okusirikirwa bwe yategeezezza.\nOkusooka Nadduli yagambye nti ekituufu Buganda yeetaaga Federo si kintu kirala kyonna nti naye ebintu nga bw’abiraba enjuyi zombi zirina okubeera enzikakkamu obuwanguzi butuukibweko.\nMmengo yeemulugunya ku by’okuteesa ku Federo\nAbagambibwa okubba poliisi ebataasiza ku batuuze\nAyokezza mutoowe gw'ateebereza okumwagalira omusajja\nSsentebe yeetuze lwa mukazi kwenda\nOw'e Makerere agambibwa okuwemula ku ttivvi abayizi bamwesimbyemu\nMulongoose empeereza yammwe mu kisiibo - Ssabasumba\nSsentebe wa LC II e Luwero ...\nSSENTEBE wa LC II e Luweero yasoose kulaalika babbi ababbye pikipiki ye n'abawa ennaku 10 bagizze we baabadde bagiggye...


Ezeekyeri 10 | Bayibuli ey'Oku Mukutu Gwaffe Ogwa Intaneeti | New World Translation\nOmuliro guggibwa wakati wa nnamuziga (1-8)\nEndabika ya bakerubi ne nnamuziga ennyonnyolwa (9-17)\nEkitiibwa kya Katonda kiva mu yeekaalu (18-22)\n10 Bwe nnali nkyatunula, ne ndaba ekintu ekitangalijja ng’endabirwamu nga kiri waggulu wa bakerubi. Kyaliko ekintu ekifaanana ng’ejjinja lya safiro nga kiri waggulu wa bakerubi, era kyali kifaanana ng’entebe y’obwakabaka.+ 2 Awo Katonda n’agamba omusajja eyali ayambadde ekyambalo kya kitaani nti:+ “Yingira wakati wa nnamuziga ezeetooloola,+ wansi wa bakerubi, oggye amanda agaaka+ wakati wa bakerubi, ojjuze ebibatu byo byombi ogamansire ku kibuga.”+ Omusajja n’ayingira nga mmulaba. 3 Omusajja we yayingirira, bakerubi baali bayimiridde ku ludda olwa ddyo olwa yeekaalu. Awo ekire ne kijjula oluggya olw’omunda. 4 Ekitiibwa kya Yakuwa+ ne kiva ku bakerubi ne kidda ku mulyango gwa yeekaalu, yeekaalu n’ejjula ekire,+ era n’oluggya lwonna lwali lujjudde ekitangaala ky’ekitiibwa kya Yakuwa. 5 Okuwuuma kw’ebiwaawaatiro bya bakerubi kwali kuwulirwa mu luggya olw’ebweru, era kwali ng’eddoboozi ly’Omuyinza w’Ebintu Byonna ng’ayogera.+ 6 Katonda n’alagira omusajja eyali ayambadde ekyambalo kya kitaani nti: “Ggya omuliro wakati wa nnamuziga ezeetooloola, wakati wa bakerubi,” awo omusajja n’ayingira n’ayimirira ku mabbali ga nnamuziga. 7 Awo omu ku bakerubi n’agolola omukono gwe eri omuliro ogwali wakati wa bakerubi,+ n’atoola ku muliro n’aguteeka mu bibatu by’omusajja eyali ayambadde ekyambalo kya kitaani,+ omusajja oyo n’agukwata n’afuluma. 8 Bakerubi baalina ekyali kifaanana ng’emikono gy’abantu wansi w’ebiwaawaatiro byabwe.+ 9 Bwe nnali nkyatunula, ne ndaba nnamuziga nnya ku mabbali ga bakerubi, nnamuziga emu emu okuliraana buli kerubi, era nnamuziga zaali zaakaayakana ng’ejjinja lya kirisoliti.+ 10 Nnamuziga zonna ennya zaali zifaanagana, nga buli emu erabika ng’erimu nnamuziga endala wakati waayo. 11 Bwe zaatambulanga, zaali zisobola okugenda ku njuyi zonna ennya nga tezisoose kukyuka, kubanga omutwe gye gwabanga gutunudde nazo gye zaagendanga nga tezisoose kukyuka. 12 Emibiri gya bakerubi gyonna, emigongo gyabwe, emikono gyabwe, ebiwaawaatiro byabwe, ne nnamuziga za bakerubi abo abana, byali bijjudde amaaso ku njuyi zonna.+ 13 Awo ne mpulira eddoboozi erigamba nnamuziga ezo nti, “nnamuziga ezeetooloola!” 14 Buli kerubi yalina obwenyi buna. Obusooka bwali bwenyi bwa kerubi, obw’okubiri bwali bwenyi bwa muntu, obw’okusatu bwali bwenyi bwa mpologoma n’obw’okuna bwali bwenyi bwa mpungu.+ 15 Bakerubi baagendanga waggulu; bakerubi abo bye biramu bye* nnalaba ku Mugga Kebali.+ 16 Bakerubi bwe baatambulanga, nga ne nnamuziga zigendera ku mabbali gaabwe; bakerubi bwe baayimusanga ebiwaawaatiro byabwe basobole okubeera waggulu w’ensi, nnamuziga tezaakyukanga era tezaavanga ku mabbali ga bakerubi.+ 17 Bwe baayimiriranga, nga nazo ziyimirira; era bwe baagendanga waggulu, nga nazo zigenda waggulu, kubanga omwoyo ogwali gukolera ku biramu ebyo* gwe gwali ne mu nnamuziga. 18 Awo ekitiibwa kya Yakuwa+ ne kiva mu mulyango gwa yeekaalu ne kiyimirira waggulu wa bakerubi.+ 19 Awo bakerubi ne bayimusa ebiwaawaatiro byabwe ne bayimuka okuva wansi nga ndaba. Ne nnamuziga ne zigendera wamu nabo nga ziri ku mabbali gaabwe. Ne bayimirira ku mulyango ogw’ebuvanjuba ogw’ennyumba ya Yakuwa, era ekitiibwa kya Katonda wa Isirayiri kyali waggulu waabwe.+ 20 Ebyo bye biramu bye* nnalaba wansi w’entebe y’obwakabaka eya Katonda wa Isirayiri, ku Mugga Kebali,+ awo ne mmanya nti be bakerubi. 21 Buli omu ku bakerubi abana yalina obwenyi buna, n’ebiwaawaatiro bina, era wansi w’ebiwaawaatiro byabwe waaliwo ekyali kifaanana ng’emikono gy’abantu.+ 22 Endabika y’obwenyi bwabwe yali ng’obwo bwe nnalaba ku Mugga Kebali.+ Buli kerubi yagendanga butereevu mu maaso.+\n^ Obut., “ekyo kye kiramu kye.”\n^ Obut., “omwoyo gw’ekiramu.”


Bukedde Online - Omukyala tayagala kujja kundaba\nSsenga mukyala wange mmukolere ki? Med\nMwana wange omukwano gwâ€™ewala muzibu nnyo era munno bwâ€™aba takwagala bulungi omukwano guno gusoboola okuggwaawo amangu. Sitegedde oba mukyala wo e Kampala gyâ€™ali akola naye bwâ€™aba takola siraba nsonga ebagaana kubeera mwembi. Ekirala okutegee\nMwana wange omukwano gwâ€™ewala muzibu nnyo era munno bwâ€™aba takwagala bulungi omukwano guno gusoboola okuggwaawo amangu. Sitegedde oba mukyala wo e Kampala gyâ€™ali akola naye bwâ€™aba takola siraba nsonga ebagaana kubeera mwembi. Ekirala okutegeeragana kikulu nnyo mu bufumbo naye mmwe mulabika temutegeeragana mu bintu ebimu. Mulina okutuula ne mwogera ku nsonga eno nga muli mwembi era ne mugisalira amagezi kuba obufumbo bwammwe buyinza okusattulukuka.\nBwe mba olubuto mbulwa amazzi\nnnina ekizibu. Ndi mukyala mufumbo naye bwe mbeera olubuto mbulwa amazzi gâ€™ekyama ate nga bwemba sirulina mbeera bulungi. Ssenga olowooza kiva ku ki? Era nkole ntya okuva mu kizibu kino?\nMwana wange buli mukazi olubuto lumuyisa bubwe. Abakyala abamu bwe babeera olubuto baba baagala nnyo okwegatta era obwagazi bubeera bungi. Ate abalala baba tebaagala na kulaba ku basajja baabwe era obwagazi bwabwe bubeera butono. OluusiÂ kino kijjawo kiseera naddala olubuto nga lukyali mu biseera we lutawaanyiza ennyo. Kati olina okwetegereza omukwano gwâ€™oba olina eri munno naddala mu kiseera kino. Naye nsuubira nti omwami wo kino ayinza okukitegeera kuba ogambye bwâ€™oba tolina lubuto obeera bulungi. Ebyâ€™okunoonya eddagala biveeko kuba lubuto lwe lubeera lukutawaanya.\nNkole ntya okufuna enkwaso\nOmusajja gwe nnina ayagala nnyo okuzaala omwana naye mulwadde wa siriimu ate nze bankebera nga ndi mulamu. Mpulira nti basobola okuggya mu musajja enkwaso ne bazikuba omukazi nâ€™afuna olubuto. Ssenga osobola okundagirira omusawo ayinza okunkolera kino?\nObuzibu bwâ€™olina bunene kyokka osobola okubuvvuunuka. Abafumbo bangi ennaku zino beesanga ngâ€™omu ku bo mulwadde ate ngâ€™omulala mulamu naye ne babeera bombi. Nsooka okukwebaza nti osobodde okugumira omwami wo nâ€™okumuwa ekyo kye yeetaaga wadde ngâ€™okimanyi nti alina akawuka. Mugende mu ddwaaliro eddene mulabe omusawo omukugu mu byâ€™abakyala ajja kukuwa amagezi agasingawo.\nTaata wâ€™abaana mmukole ntya?\nNnina omusajja eyankwana nâ€™ansuubiza okunziza mu ssomero. Kati tulina omwana naye agamba nti okutuukiriza kye yansuubiza nnina kusooka kumwanjula waffe nâ€™embaga emala kuggwa. Ssenga okusoma nkwagala nnyo naye nâ€™omusajja wange mmwagala. Nkole ntya?\nOmwami wo alabika akwagalira ddala. Mwana wange abasajja abasinga basuubiza ne batatuukiriza naye owuwo alabika si kyâ€™aliko. Omanyi abawala abamu bwe bafuna omukisa gwâ€™abasajja okubazza mu ssomero, olumaliriza emisomo ate nga bafuna abasajja abalala. Kino kirabika kye kitiisizza omwami wo era yâ€™e- nsonga lwaki ayagala kusooka kukufuna mu butongole alyoke akuzze mu ssomero. Ekirala oli waamukisa nnyo okufuna omusajja bwati kuba abasajja bâ€™ennaku zino batya nnyo obuvunaanyizibwa era batono abeesalirawo okuyingirira obufumbo. Nâ€™olwekyo mwana wange balo alabika talina bigendererwa bibi era ngâ€™ekimukozesa kino lwakuba akwagala.\nBwe nneegatta ne mukyala wange mmalamu mangu akagoba. Ssenga waliwo engeri gye nsobola okuvvuunukamu ekizibu kino kuba mpulira bintamye.\nOkumalamu amangu akagoba kyabulijjo era kituuka ku bavubuka bangi. Ekitera okuleetawo kino ge maddu omusajja gâ€™aba nago ngâ€™agenda okwegatta. Buli musajja lwâ€™afuna obwagazi obungi, obwagazi bwe bweyongera ekimuviirako okumalamu amangu akagoba.\nWabula gyâ€™okoma okukula nâ€™obwagazi bugenda bukendeera mpola. Ekisinga okuleetawo embeera eno mu basajja lwakuba beefaako bokka. Bwe babeera mu kisaawe tebafaayo kulaba oba ne bannaabwe mu muzannyo mwe bali.Â\nKale mwana wange weetegereze bino osobole okumalawo embeera eno. Ekirala abantu be weegatta nabo bakola kinene nnyo ku mbeera eno.


Police egenda kulaga obumu ku buwanguzi bwetuuseeko ne Kkamera z’okunguudo – Watchdog Uganda\nin Luganda, National, News, Technology\nKkamera za poliisi ku luguudo lwa Kira mu Kampala, ku dyo ye Enanga omwogezi wa Poliisi\nEKITONGOLE kya Poliisi ye Ggwanga kigamba nti kituuse ku buwanguzi bwa maanyi oluvanyuma lwa Gavumenti okuteeka kkamera ku nguuudo nga omu ku kawefube w’okulwanyisa obumenyi bwa mateeka.\nKinajjukirwa nti mu mwaka gwa 2017 Omukulembeze we Ggwanga Yoweri Kaguta Museveni bwe yali agenze ku kyalo Kulambiro okukubagiza ab’enju y’omugezi Andrew Felix Kaweesi yalagira be kikwatako okussawo kkamera zi mulengera wala bunnambiro okusobola okukkakkanya ku bumenyi bwa mateeka obwali bugenda mu maaso nga kwotadde n’obutemu.\nKino kyasooka ne kiwakanyizibwa abamu ku bannaUganda nga bagamba nti kkamera zino zaali ziyinza obutaba na makulu nnyo era ne bateekawo ensonga ez’enjawulo.\nYadde nga bano bagenda mu maaso ne boogera byonna, kino tekyagaana Pulezidenti kugenda mu maaso n’antekateeka ye era kkamera ne zigulibwa abakugu ne batandika okuzisimba mu kibuga Kampala ne bitundu ebyetoloddewo.\nOmwogezi wa Poliisi mu Ggwanga Fred Enanga agamba nti okuva kkamera zino bwe zaatandika okukola omwaka oguwedde, ekitongole kya Poliisi kilina obuwanguzi bungi bwe kituuseko mu kukwata saako nokunonyereza ku misango egyenjawulo, era nga kati bagenda kufulumya obutambi obwenjawulo obw’oleka abamenyi ba mateeka nga bakola ebikolwa ebikyamu, kyagamba nti bagenda kubulaga abantu babayambeko mu kukwata ab’etaba mu bikolwa ebikyamu bavunanibwe.\nYagambye nti mu zimu ku ntambi ezigenda okufulumizibwa mulimu ezilaga obubenje obwenjawulo mu kibuga saako n’obubbi obwakolebwa nga obubenje obwo buguddewo, abasazi be nsawo mu kibuga, saako n’obumenyi bwa amateeka obulala.\n“Era tugenda kulaga butya kkamera zino engeri gye zituyambamu okukwata abazzi be misango, nabutya bwe tuzikozesa mu kunonyereza saako n’okuzuula abatuufu abetabye mu kuzza emisango” Enanga bwe yagambye.\nKino kidiridde akatambi akakwatibwa kkamera y’okukisenge ekimu mu kitundu kye Kakeeka Mengo nga abasajja 2 ab’efuula abatambuze ku Boda Boda, nga beefulira omugoba waayo ne bamukuba ennyondo ku mutwe ne bamutta.\nMu kiseera kino kkamera 5552 z’ezakatekebwa mu kitundu kye Kampala, Wakiso ne Mukono era nga waliwo entekateeka y’okuzongerayo mu bitundu bye Ggwanga ebilala.


Bukedde Online - ‘Nakweka Ssekabaka Muteesa ennaku 21 be ddu’\n‘Nakweka Ssekabaka Muteesa ennaku 21 be ddu’\nEngeri amasomero gye gakola ssente mu bintu...\nAbaserikale ba Obote banswanyuula kibooko...\nEmmotoka eyaleeta Muteesa yaayimirira ku mulyango gw'ennyumba yange emmanju, Kitayimbwa n’avaamu n’antegeeza nti abantu be yali ambuuliddeko okukweka ewange bazze nti wabula si mulala naye Kabaka Muteesa.\nOKULUMBA olubiri lwa Kabaka mu May wa 1966 kyazza nnyo Buganda mu byenfuna. Wabula gavumenti ya Ssaabasajja ebakanye ne kaweefube w’okutumbula ebyobulimi mu maka nga HERBERT MUSOKE ne VIVIEN NAKITENDE bwe bannyonnyola ANGELINA Nabakooza ye mukyala eyamira ppini ng'enjogera y'ennaku zino bw’eri n’akweka Ssekaba Sir. Edward Muteesa e Lugusuulu ng’ayiggibwa basajja ba Obote mu 1966 okumumiza omusu.\nAgamba okukweka Muteesa yaalina essanyu eritagambika era yakiraba ng'omukisa okukweka omuntu ow'ekitiibwa.\nAbinyumya bwati: Muteesa we yaleeterwa mu maka gange nzijukira kaali kawungeezi. Eyali Muteesa (ow'essaza ly'e Mawogola) Mw. Kitayimbwa ye yamuleeta ng'antegeezezza nti ayagala kukwekawo muganda we era ssaasooka kutegeera nti aleeta Muteesa kuba nnali mmanyi nti yali attiddwa mu Lubiri.\nBwe nalaba emmotoka nga zikyamye ewange nasooka kutya kuba obudde bwali bwa bwerende ne ndowooza oba nziruke nga mmanyi bazze kututta naye nasalawo ne nguma.\nSsaabasajja lwe yaggulawo kaweefube w’okusimba ebibala mu maka e Butambala gye buvuddeko. Ggwe osimbyeyo emiti gy’ebibala emeka?\nNasooka kukaaba olw’essanyu kuba nnali ndowooza nti Omutanda yali attiddwa. Muteesa yava mu mmotoka ne tumuyingiza mu nnyumba munda, ennyumba yange kwaliko akaduuka ng'abantu bajja okugulawo ebintu, twasalawo mutabani wange ave mu nnyumba ye ey'ebisenge ebibiri mwe tuba tusuza Muteesa kubanga mu nnyumba yange abantu baalinga bajjawo nnyo okugula ebintu.\nNnali nfumbye ebbinika ya caayi w’amata ya bikopo 22 ng'ejjudde, nayanguwa ne ntabulira Omutanda caayi ne be yali nabo ne banywa naye yalabika nga mukoowu.\nEnnaku 21 Omutanda ze yamala ewange teyanywako ku caayi mukalu, namufumbiranga mata ate nga mulimu ne ssukaali .\nOlw'okutya okwaliwo, nalina akabira wansi ku kibanja kyange twakasaawa ne twaliirayo essubi ne tuteekayo emifaliso, eyo gye yasiibanga okwewala abantu okumulaba, ng'awaka akomawo buwungedde kwebaka.\nMUTEESA AMPA ERINNYA LYA NNAALONGO\nWadde sizaalanga ku balongo naye Muteesa yampa ekitiibwa kya Nnaalongo olw'okumulabirira obulungi .\nOlumu yaηηamba nti nfuuse Nnaalongo wa Buganda era ndyenyumirizaamu nnyo era bwe yali addusibwa mu Uganda yantegeeza nti, "Maama nsaasira, bwe ndiba nkomyewo nga nkyali mulamu nga naawe w’oli ndikomawo wano ne nsimba omuti Omuvule!"\nNaye kyannaku kawenkene Obote yamulumba e Bungereza gye yali ate n’amuttirayo ng'omuvule takomyewo kugusimba!\nNga Muteesa bamaze okumutolosa okugenda e Bungereza waliwo abaatuloopa nti twamukweka.\nNnali waka abaserikale ne bajja ne bankwata ne bantulugunya nnyo, ne bantwala e Kampala eyo gye ssaategeera nga banvunaana okukweka Muteesa naye nabyegaana era bansibayo ebbanga ttono ne banta.\nBaze omugenzi Simon Muliisamaanyi yali wa muluka gw’e Ssaabawaabi kale Muteesa buli bwe yajjanga eno okuyigga ng'abeera ne baze nga bayigga bonna era ng'ensolo ze battanga nga nze mbafumbira.\nBaali ba mukwano ne baze, kale twali twalabaganako dda naye baze yafa mu 1957. Neebaza nnyo Ssaabasajja Ronald Muwenda Mutebi II obutanneerabira, yanzijukira olw'okukweka kitaawe n’anzimbira ennyumba ey'omulembe mu 2009 mwe nsula kati.


Bukedde Online - Owoolubuto asse omwana wa muggya we\nOwoolubuto asse omwana wa muggya we\nDrake Lubega alidde ssente z'omupangisa n'akudaala\nEyeesudde okuva ku kizimbe kya Mabiriizi a...\nEKIWUNDU ekinene ekyabadde ku mutwe gw’omwana Mbatudde ky’ekyayambye abaabadde banaaza omulambo okutegeera nti yattiddwa buttibwa.\nMbatudde ng’asala keeki ku mazaalibwa ge omwaka oguwedde. Ku kkono ye Saudah Kalama eyasse Mbatudde.\nEKIWUNDU ekinene ekyabadde ku mutwe gw’omwana Mbatudde kye kyayambye abaabadde banaaza omulambo okutegeera nti yattiddwa buttibwa.\nWaabaddewo okusika omuguwa nga ‘mukazi-muggya’ Sauda Kalama tayagala banaaze mulambo, kyokka abatuuze nga bakulembeddwa Sheikh Muhammed Mutebi ne balemerako nti tewali ngeri gye bayinza kuziika mwana Musiraamu nga tanaaziddwa ng’amateeka g’Obusiraamu bwe galagira.\nSheikh Mutebi ye yasoose okuzikubamu amakiikakiika nga bw’abuuza nti, “Bannange kiki kino?” Abantu baakuhhaanye okwetegereza omulambo gw’omwana Rehema Mbatudde ow’emyaka esatu, era obwedda buli agulabako ng’avaawo atenda Sauda butemu.\nOmumwa gw’omwana gwabadde gwokeddwa, oluba nga luzimbye ate okuva mu kifuba okukkirira, ng’olususu lususumbuse okufaanana omuntu gwe bayiiridde amazzi agookya.\nEkyasinze okubakuba ensisi, ky’ekiwundu ekyabadde kikyavaamu omusaayi era bwe baawenjudde enviiri nga balaba ekituli kiyingirira ddala munda.\nKye baafumise omwana mu mutwe tekinnamanyika kyokka abatuuze b’e Kyebando – Nansana mu Erisa Zooni baalumirizza Sauda okutulugunya abaana ba muggyawe emyezi ebiri gy’amaze nabo.\nAbatuuze abalala obwedda bayomba nti; Wuuyo ali lubuto, olwo singa owuwe gwe yeetisse, gwe basse? Baayise poliisi eyazze n’eyaza ennyumba omwana mwe yafiiridde era n’ezuula amatondo g’omusaayi wansi mu ddiiro n’amatondo amalala agaasammuse ku kisenge.\nPoliisi yatutte omulambo e Mulago okugwekebejja era gye gwasuze.\nSauda Kalama agambibwa okutta omwana\nTAATA W’OMWANA BIMUSANZE JUBA\nSaidi Ssewannyondo yasooka kuwasa Janat Namirembe kyokka ne bafuna obutakkaanya n’asalawo okumugoba era Namirembe n’adda ewa nnyina e Kawempe Ttula.\nBaatabuka mu May w’omwaka guno nga Ssewannyondo akomyewo okuva e Juba era ne baawukana mu June, olwo Ssewannyondo ne yeemalira ku Sauda gwe yali afunye ng’amupangisizza e Kyebando -Nansana.\nWadde Namirembe yasaba bba amukkirize anobe n’abaana, omusajja yeerema era n’abasitula n’abatwalira Sauda mu muzigo we yamupangisiza.\nJustine Nakatumba anoonyezebwa.\nAwo we yabalese ku nkomerero y’omwezi oguwedde, n’addayo e Juba era eby’okufa kwa muwalawe gye kwamusanze.\nNamirembe obwedda akaaba yeekokkola bba okumulemesa okunoba n’abaana be okukkakkana ng’omu afudde ate owookubiri baamukebedde nga naye aliko emisale n’ebiwundu ku mubiri ne mu bitundu eby’ekyama.\nAbamu ku batuuze abaliraanye omuzigo Sauda mw’abadde abeera baalumirizza nti babadde bawulira abaana nga bakaaba nnyo naddala ekiro, ng’omukazi abakuba ekisukkiridde.\nNamirembe yagambye nti ku Ssande akawungeezi, yafunye ebisulo era omutima ne guddukira ku baana.\nSsewanyondo ng’ali n’omu ku baana be.\nYakubye essimu za bba nga teziriiko, n’akubira mulamuwe Robert Mugwanya ng’ayagala amuyambe ayogereko n’abaana ku ssimu kyokka n’amutegeeza nti aleme kweraliikirira abaana bali bulungi wadde nga kitaabwe yaddayo e Juba.\nYaguddewo ekigwo ate enkeera ku Mmande, Mugwanya bwe yamukubidde ng’amutegeeza nti omwana Mbatudde afudde! Sauda bwe yalabye abatuuze batabuse n’adduka era poliisi yagenze okutuuka nga yabuzeewo dda.\nPoliisi era eyigga ne Nnyazaala Justine Nakatumba (Maama wa Ssewanyondo) agambibwa nti yabadde\nKayihura alabudde Kayongo\nMukyala wange yasoma alina PHD kati mwali mwagala abeere mu ppaaka ayite taxi ? -Muzaata